Žiga pripravuje ďalšiu podporu pre elektromobily

Celkovo je na Slovensku ku koncu júna zaregistrovaných už takmer 4 300 elektromobilov a hybridov.

BRATISLAVA. Ministerstvo hospodárstva plánuje ďalšie opatrenia pre rozvoj elektromobility, vrátane podpory budovania siete nabíjacích staníc. „Pripravujeme súbor komplexných opatrení pod názvom Akčný plán rozvoja elektromobility v Slovenskej republike. Bude obsahovať približne 15 opatrení, ktoré budú mať charakter priamej či motivačnej podpory. Ide napríklad o finančný mechanizmus na podporu rozvoja nabíjacej infraštruktúry, odlíšiteľné označenie elektrických vozidiel, či využívanie vyhradených jazdných pruhov elektrickými vozidlami,“ informoval rezort hospodárstva.Vláda tento týždeň na zasadnutí schválila novelu zákona o dotáciách, ktorá upravuje podmienky poskytnutia dotácie na podporu výstavby, prestavby a rekonštrukciu verejnej elektrickej nabíjacej stanice. V tejto súvislosti už rezort hospodárstva presadil novelu zákona o energetike, ktorá uľahčuje prevádzkovanie nabíjacích staníc. Prevádzkovateľ nabíjacej stanice už nie je považovaný za podnikateľa v energetike, čím mu odpadá množstvo administratívnych povinností.Ministerstvo v spolupráci so Zväzom automobilového priemyslu SR začalo v novembri 2016 s prvým projektom na podporu elektromobilov. Slováci mohli získať dotáciu na nákup elektromobilu alebo plug-in hybridného auta. Úspešných bolo celkovo 831 žiadateľov o dotáciu na nákup elektromobilov, z ktorých bolo 514 vozidiel s výhradne elektrickým pohonom. Na prijaté žiadosti sa využilo takmer 3,5 milióna eur. „Ministerstvo hospodárstva aj takýmto spôsobom prispelo k vytvoreniu základu vozidlového parku elektromobilov na Slovensku. V podpore elektromobility budeme pokračovať, ale zameriame sa teraz na rozvoj infraštruktúry,“ zdôraznil minister hospodárstva Peter Žiga.V roku 2015 bolo na Slovensku zaregistrovaných 188 nových vozidiel na elektrický a hybridný pohon. V roku 2017 pribudlo 2 178 registrácií nových vozidiel na elektrický pohon, čo predstavuje medziročný nárast o viac ako 400 percent. Pozitívny trend pokračuje aj v roku 2018, keď za prvých šesť mesiacov pribudlo ďalších 1 427 registrácií automobilov. Celkovo je tak na Slovensku ku koncu júna tohto roka zaregistrovaných už takmer 4 300 elektromobilov a hybridov.


Inštitút ľudských práv žiada trestné stíhanie Harabina

BRATISLAVA. Mimovládna organizácia Inštitút ľudských práv (IĽP) dnes na Generálnej prokuratúre SR podala trestné oznámenie na sudcu Najvyššieho súdu SR a neúspešného prezidentského kandidáta Štefana Harabina. Dôvodom sú Harabinove výroky nasledujúce po tom, čo získal titul Homofób roka. Agentúru SITA o tom tlačovou správou informoval riaditeľ inštitútu Peter Weisenbacher.Weisenbacher pripomenul, že v ankete o anti-cenu Homofób roka 2018 Harabin zvíťazil s veľkým náskokom, pričom na hlasovaní sa zúčastnil rekordný počet hlasujúcich - vyše 40-tisíc ľudí. Harabin vyhlásil, že si cenu prevezme, no nakoniec tak neurobil a organizátorov ankety označil ako „Soroš-Jugend“. „Je to zjavné prirovnanie k fašistickej organizácii Hitler-Jugend, ktorá pôsobila počas 2. svetovej vojny. Hitler-Jugend okrem rôznych foriem násilia a zneužívania detí páchala aj vojnové zločiny, používajúc práve detských vojakov. Považujeme to za maximálne urážlivé voči našim členom a členkám, ale najmä znevažujúce pamiatku obetí fašizmu. Navyše sa vyhrážal kolegyni Alene Krempaskej fyzickým násilím, povedal, že na nej dolámu barle. Znova je to okrem evidentnej nevhodnosti reagovania na iný názor fyzickým násilím aj pokus o zastrašovanie, pretože kolegyňa bola v minulosti napadnutá a zmlátená dvoma mužmi,“ povedal Weisenbacher. Krempaskú v roku 2016 v Bratislave napadli dvaja neznámi muži a bola krátkodobo hospitalizovaná. O incidente informovali aj zahraničné média vrátane New York Times ako o príznaku zhoršujúcej sa situácie mimovládnych organizácií v strednej Európe. Medzinárodná organizácia FIDH, združujúca 178 organizácií v 120 krajinách, útok spomínala aj v hodnotiacej správe o stave právneho štátu na Slovensku.„Výrok Štefana Harabina podľa môjho názoru poškodzuje česť a dôstojnosť členov a členiek Inštitútu ľudských práv ako aj dobré meno organizácie v spoločnosti. Zároveň sa musím pýtať, či Najvyšší súd SR môže v očiach občanov Slovenska pôsobiť ako nástroj spravodlivosti, keď sa jeho najznámejší sudca verejne vyhráža ženám. Takisto sa to podľa nášho názoru dá interpretovať ako schvaľovanie a vyzývanie na porušovanie zákonov Slovenskej republiky,“ vyjadril sa právnik inštitútu Daniel Grejták. Anketu o anti-cenu Homofób roka zorganizovali pri príležitosti Medzinárodného dňa proti homofóbii mimovládne organizácie Inštitút ľudských práv a Dúhové Slovensko. V minulosti sa víťazmi ankety stali poslanec NR SR Štefan Kuffa, hovorca Aliancie za rodinu Anton Chromík alebo predseda ĽS NS Marian Kotleba. Cenu si však odmietli prevziať. Jediný, kto si cenu prevzal, bol vlani predseda Národnej rady SR a SNS Andrej Danko.


Bakoš asistoval pri triumfe Admiralu, Kazaň rozhodla dvoma gólmi v jednej minúte

Vicharev pomohol Admiralu dvoma zásahmi.

MOSKVA. Hokejisti Admiralu Vladivostok vyhrali v pondelkovom zápase KHL na ľade Lokomotivu Jaroslavľ 5:2. Jednu asistenciu v drese hostí si pripísal slovenský útočník Martin Bakoš. Hokejisti Ak Bars Kazaň na ľade Čerepovcu ani raz neinkasovali. O troch bodoch rozhodli dvoma gólmi v 33. minúte, keď sa presadili Cormier a Galimov. Severstaľ Čerepovec - Ak Bars Kazaň 0:2 (0:0, 0:2, 0:0) Góly: 33. Cormier, 33. Galimov Lokomotiv Jaroslavľ - Admiral Vladivostok 2:5 (1:1, 1:2, 0:2) Góly: 16. Polunin, 28. Sidorov - 18. Strelcov, 24. Vicharev (Bakoš), 33. Vicharev, 57. Butuzov, 58. Ljungh Neftechimik Nižnekamsk - CSKA Moskva 4:1 (2:0, 0:0, 2:1) Góly: 10. Pajgin, 18. Enlund, 55. Charjullin, 60. Šiksatdarov - 41. Vey HC Víťaz - Torpedo Nižnij Novgorod 3:4 pp a sn (0:0, 1:0, 2:3 - 0:0, 0:1) Góly: 40. Grebenščikov, 41. Aaltonen, 47. Sjomin - 42. Bočarov, 45. Šenfeľd, 51. Rattie Rozhodujúci nájazd: Šenfeľd


PÍŠE PAVOL BABOŠChoroby odchádzajúceho roka

Slovenská politika 2016: Negatívne trendy sa zakorenili, hodnoty mizli.

Autor je je riaditeľ Centra pre teritoriálne medzinárodné štúdiá pri Filozofickej fakulte Univerzity Komenského, vyučuje kvantitatívne metódy a štatistiku. Politický rok 2016 sa do histórie nezapíše žiadnou výnimočnou udalosťou, ktorá by nad ostatné vyčnievala či už do výšky (dôležitosťou), alebo do diaľky (výnimočnosťou v čase). Ak by sme to teda porovnávali napríklad s takými míľnikmi novodobej histórie ako odstavenie Vladimíra Mečiara od moci (1998) alebo vstup Slovenska do EÚ (2004). Samozrejme, voľby do NR SR sú pre politológov, novinárov, a ďalších pozorovateľov politiky výnimočnou udalosťou. Aj keď na Slovensku boli prekvapivé, a do parlamentných lavíc posadili stranu, ktorá má blízko k fašizmu, v istom zmysle sa však vracia politika, akú sme poznali pred samovládou Fico II. Koalícia, ktorej strany majú rozdielne názory a neváhajú svojimi škriepkami obťažovať verejnosť, sme tu už mali. Akurát bola zvyčajne pravicová, pod vedením Smeru bol pozorovateľ zvyknutý skôr na rozhodné a rozhodujúce slovo predsedu. Rozdiel je, že teraz má koalícia takých predsedov, ktorí by chceli byť rozhodujúcim prvkom až dvoch. Rok 2016 však definitívne potvrdil doteraz skôr plazivé trendy, ktoré sa na Slovensku udomácnili, zakorenili, a tak skoro sa ich ako spoločnosť nezbavíme. Prípustná je debata, nakoľko sú príznačné iba pre túto krajinu, a do akej miery ide o globálnu etapu vývoja. Výstižnejšie by bolo napísať, že politika nie je pre mladých, šikovných, prípadne so zahraničnou vysokou školou, ktorí sa rozhodli vrátiť niečo tejto spoločnosti, urobiť pre krajinu zopár pozitívnych vecí, zlepšiť jej fungovanie. Iste, nejde o horúcu novinku. No niektoré z definujúcich príbehov roka 2016 museli aj tvrdé pochybujúce jadro presvedčiť, že ide o systémovú chorobu, ktorú sa tak skoro nepodarí vyliečiť. Na začiatku roka držalo mnoho ľudí palce Radoslavovi Procházkovi aj preto, že na zvoliteľné miesta na kandidátke zobral viaceré nové, relatívne mladé tváre. Zároveň však išlo o odborníkov v oblastiach, v ktorých dovtedy pôsobili. Niektorí sú dnes v parlamente, iní sa vrátili k svojej práci. Ale spôsob, akým sa vedenie Siete postavilo k svojim vlastným sľubom spred volieb, mal odstrašujúci účinok pre množstvo ďalších, aby si s politikou radšej nešpinili prsty. Na tento Procházkov efekt sa medzičasom už stihli posťažovať Rybníček aj Štefunko. Málokomu príčetnému sa dnes chce do politickej strany. Klincom do rakvy bola potom reakcia na spoveď Zuzany Hlávkovej, podporená verejným vyjadrením jej bývalého kolegu Pavla Szalaia, a mnohými neverejnými príbehmi takisto bývalých kolegov, ktoré sa bratislavskými kaviarňami a putikami šírili už v časoch pred predstavením loga (škoda len, že teraz zázračne stíchli...). Čítajte pozorne, nie vyznanie bývalých zamestnancov, ale reakcia premiéra Fica a ministra Lajčáka ukázali, že tento systém si vybudovali oni, aby im pomáhal, a oni ho na za to budú chrániť pred akýmkoľvek pokusom o kvalitnejšiu či efektívnejšiu verejnú službu. A mladí nech si dobre rozmyslia, či si chcú ponechať svedomie a ideály, alebo pracovať pre štát. To je veľký odkaz roka 2016, ktorý si ponesieme ďalej. Druhým trendom, ktorého sa tak skoro nezbavíme, je definitívna premena politických strán na firmy. Minimálne v spôsobe, ako fungujú dovnútra, ale často aj v komunikácii k voličom navonok. Pre kvalitu demokracie je tento trend škodlivý z viacerých dôvodov. Ak má strana totiž slúžiť na artikuláciu záujmov so snahou presadiť ich vo forme verejnej politiky, vnútorná diskusia a súťaž vnútri strán je dôležitou súčasťou procesu. Napríklad aj preto, lebo generuje lídrov, ktorí vedia prebrať vedenie. V snahe uspieť ako strana, ale aj ako člen – jednotlivec, ktorý čaká na postup vyššie, tak vzniká aj tlak na vyvodzovanie zodpovednosti vo vedení strany. Lenže ak je strana riadená ako firma, tak si jej členov môžeme predstaviť ako zamestnancov, ktorí musia šéfov poslúchať. V prípade nezhôd teda čušať alebo odísť, nájsť si lepšieho zamestnávateľa. Tak sa dá, hoci značne zjednodušene, vnímať prestup odborníkov, ale aj radových členov medzi stranami. Ak môže expert na bezpečnostné systémy v autách vymeniť tri automobilové fabriky za rok, rovnako dnes môže politický expert na bezpečnosť (či manažment...) zmeniť príslušnosť k trom politickým subjektom. Optika strany ako firmy pomáha tiež pochopiť, prečo po prevalení káuz ako podvody s DPH či Bašternák nemohol premiér jednoducho odvolať ministra vnútra Kaliňáka. Skúsme sa totiž pozrieť na predsedu Smeru ako na generálneho riaditeľa akciovej spoločnosti, ktorý má nad sebou ešte ďalšie orgány. Robert Kaliňák by mohol mať v tejto ilustráciu funkciu riaditeľa pre bezpečnosť (chief security officer). Ale čo ak by bol zároveň aj akcionárom, resp. predĺženou rukou akcionára na výkonnom poste? Mohol by o jeho výmene potom generálny riaditeľ rozhodnúť len sám? Paralel sa ponúka viac. Napríklad s profesionálnym marketingom a novými komunikačnými stratégiami, ktoré chcú zvýšiť predaj bez zmeny produktu. Alebo často bez produktu, len s pekným obalom. Nevynechajme ani vymedzenie sa Progresívneho Slovenska, ktoré odmieta, že by bolo stranou, ale zároveň pripúšťa pripravenosť vládnuť. Moderným jazykom dneška by sme povedali, že nechce byť vnímané ako korporácia, skôr taký start-up. V skratke, organizačná premena politických strán na firmy je ďalším znakom (asi nielen) slovenskej politiky, ktorá bude mať ďalekosiahle dôsledky. Udalosti minulého roka presviedčajú, že trend je nezvratný. Hodnotenie politiky by bolo bez zmienky o predsedníctve neúplné. Nie pre prechválený úspech nášho predsedníctva, na čo sa veľmi ťažko tvorí názor. Výpočet vyrokovaných smerníc a podpísaných zmlúv síce zverejnili kdekade, ale debate chýba rozumné oddelenie rutinnej práce, plnenia si povinností bežného dňa (povedzme niečo, čo zvládne aj úradnícka vláda), od naozaj špičkových výkonov za hranicami priemernosti, ktoré sú hodné pochvaly. Príznačné pre vládu však nepochybne je, že predsednícka krajina EÚ nevyprodukovala počas celého polroka jeden zásadný odkaz k problému porovnateľnému s migračnou krízou – informačnou vojnou s Ruskom. Len sa pozorne rozhliadnime. Európska komisia má zriadenú špeciálnu jednotku na boj s (primárne Ruskou) propagandou. Európsky parlament schválil vyhlásenie, v ktorom upozorňuje na ruskú spoluprácu s extrémistickými stranami a destabilizáciu Únie. Šéf britských špiónov poskytol verejné interview prvýkrát od vzniku tajnej služby, tak vážne situáciu vníma. České ministerstvo vnútra otvorene priznalo informačnú vojnu a minister Chovanec zriadil oddelenie približne s 20 ľuďmi na boj proti propagande. V čase, keď Rusko otvorene podporuje extrémistické sily v krajinách EÚ (napríklad najnovšie spečatená spolupráca s rakúskymi slobodnými), Únii predsedajúci minister Kaliňák je nielen ticho, ale jeho ministerstvu sa podarí vypudiť uznávaného experta na extrémizmus Daniela Mila. Vyzerá to tak, že vstup Slovenska do EÚ bol primárne motivovaný eurofondmi, a demokratické hodnoty viacerí len predstierali. Dnes už vláda nepredstiera, azda preto, že odhodila politickú korektnosť. Hlavne, že fondy ešte zopár rokov potečú. Budúci rok, a možno do 2020. ten diktát Bruselu ešte nejako vydržíme. Vzdialenejšia budúcnosť už slovenského politika ani priemerného voliča nezaujíma. Tento text ste mohli čítať vďaka tomu, že platíte za obsah. Vážime si to.


Most chce o európskej integrácii rokovať za okrúhlym stolom

Cieľom strany Most-Híd je tiež hľadať riešenie ako zvýšiť účasť vo voľbách do europarlamentu.

BRATISLAVA. Most-Híd plánuje zorganizovať okrúhly stôl, na ktorom chce hovoriť o väčšej európskej integrácii a o tom, ako zvýšiť účasť vo voľbách do Európskeho parlamentu. Mieni hľadať prieniky v postojoch. Predseda strany Béla Bugár osloví listom všetky relevantné demokratické politické strany. Oznámila to poslankyňa Národnej rady za Most-Híd a predsedníčka parlamentného zahraničného výboru Katarína Cséfalvayová. "Most-Híd, ako strana, ktorá má jasne proeurópske hodnoty, považuje tieto témy za priority a chce hľadať priestor a poskytnúť platformu pre takúto diskusiu," povedala na tlačovej konferencii Cséfalvayová. Za okrúhlym stolom by strany mali hľadať najmenšieho spoločného menovateľa ich názorov na budúcnosti Európskej únie, užšiu integráciu a na úlohu Slovenska v únii. "Bolo by vhodné nadviazať na deklaráciu troch najvyšších ústavných činiteľov z jesene minulého roka a prijať vyhlásenie v podobnom duchu aj zo strany politických strán," doplnila Cséfalvayová. Slovensko je podľa poslankyne čitateľný a spoľahlivý partner a hľadanie spoločného menovateľa by mohlo čitateľnosti a spoľahlivosti ešte pomôcť. "Je to dôležité aj pre Slovensko. Sme malý štát, ale jednotná reprezentácia a konzistentné postoje nám pomôžu posilniť naše postavenie spoľahlivého, vypočítateľného, konzistentného partnera," vysvetlila Cséfalvayová. To podľa nej posilní silu hlasu Slovenska pri spoločnom európskom stole a v Európskom parlamente. V prípade europarlamentu zdôrazňuje Cséfalvayová potrebu zvýšiť volebnú účasť v eurovoľbách. Aj o tom by mali strany hovoriť. Návrhy na zvýšenie považuje za legitímne a je otvorená debate. Zvýšenie volebnej účasti súvisí podľa poslankyne aj so zvýšením záujmu občanov o Európsku úniu.


Qatar Airways dosiahli vlani rast tržieb aj zisku

Spoločnosť oslavuje 20. výročie svojho vzniku, patrí k najväčším leteckým firmám.

DUBAJ. Spoločnosť Qatar Airways oznámila, že jej čistý zisk aj tržby vzrástli vo finančnom roku 2016/17, teda pred začiatkom diplomatickej roztržky so susednými arabskými štátmi, ktoré jej zablokovali prístup na svoje letiská. Qatar Airways tento rok oslavujú 20. výročie svojho vzniku a sú jednou z najväčších leteckých spoločností na Blízkom východe. Aerolínie zaznamenali v uplynulom finančnom roku, ktorý sa skončil 31. marca 2017, nárast tržieb na 10,6 miliardy USD (9,48 miliardy eur) z 9,6 miliardy USD. A ich čistý zisk sa zvýšil na 540 miliónov USD zo 445 miliónov USD v predchádzajúcom roku. Saudská Arábia, Spojené arabské emiráty (SAE), Bahrajn a Egypt však začiatkom minulého týždňa prerušili diplomatické, obchodné a dopravné spojenie s Katarom pre jeho vzťahy s Iránom a podporu islamských teroristov. Zablokovali aj priame lety do a z Kataru a Qatar Airways odobrali licenciu na prevádzkovanie letov do ich krajín. Analytici odhadujú, že politické napätie medzi Katarom a inými arabskými štátmi poškodí leteckú spoločnosť. Katarské nové a najmodernejšie medzinárodné letisko Hamad v Dauha slúži pritom ako hlavný tranzitný uzol pre približne 37 miliónov cestujúcich ročne, prevažne medzi Európou a Áziou. Zrušenie letov ovplyvňujú mnohých cestujúcich, ktorí lietajú cez Dauha ďalej do medzinárodných destinácií. Okrem toho Qatar Airways musí teraz lietať po iných, dlhších trasách do Európy a Severnej Ameriky, keďže Saudská Arábia, SAE a Egypt zakázali katarským aerolíniám využívať aj ich vzdušný priestor. Letecká spoločnosť, ktorá má jednu z najmodernejších flotíl na svete a množstvo prémiových služieb, lieta do viac ako 150 destinácií. V minulom roku pridala 10 nových destinácií. Politická búrka okolo Kataru ovplyvňuje život a obchod v krajine, ktorá je významným producentom ropy a plynu a cestovateľským uzlom.


Sprievodca v Egypte prinútil čiernych pasažierov vyskočiť z idúceho vlaku

KÁHIRA. V Egypte zatkli sprievodcu, ktorý prinútil dvoch chudobných pouličných predavačov bez lístkov vyskočiť z idúceho vlaku. Jeden z mladíkov skok neprežil. Nešťastie sa stalo v pondelok v meste Tanta v delte Nílu a vyvolalo pobúrenie verejnosti. Záznam následnej hádky medzi sprievodcom a inými pasažiermi vlaku obletel sociálne médiá. Internet tiež zaplavili výzvy žiadajúce rezignáciu egyptského ministra dopravy. Druhý mladík, ktorý bol prinútený vlak opustiť, utrpel zranenia. Podľa úradov sprievodca od čiernych pasažierov žiadal, aby "zaplatili za lístky, čo oni odmietli". Potom im otvoril dvere, aby vyskočili.Sprievodca ostáva vo väzbe a prípad je predmetom vyšetrovania.


Opoziční poslanci sa obracajú na Ústavný súd, aby posúdil jasličkový zákon

Jasličkový zákon kladie rodičom a prevádzkovateľom jaslí "polená pod nohy" a je diskriminačný, myslí si to Simona Petrík.

BRATISLAVA. Novelu zákona o sociálnych službách, známu aj ako jasličkový zákon, posúdi Ústavný súd (ÚS) SR. Nezaradená poslankyňa Národnej rady (NR) SR Simona Petrík na dnešnej tlačovej konferencii informovala, že dnes podáva v tejto veci podnet. "Podnet naráža na protiústavné prvky, ktoré sú v novele diskriminačné voči deťom, rodičom aj prevádzkovateľom jaslí," argumentovala. Pod podanie sa celkovo podľa jej slov podpísalo 34 opozičných poslancov. Podnet na súd sa opiera o Ústavu SR, ktorá hovorí, že rodičia starajúci sa o deti majú právo na pomoc od štátu. Jasličkový zákon však podľa poslankyne kladie rodičom a prevádzkovateľom jaslí "polená pod nohy" a je diskriminačný. Napríklad v obmedzení prijímania detí nepracujúcich rodičov či v obmedzovaní počtu detí bez ohľadu na podlahovú plochu a počet učiteľov v jasliach, alebo v obmedzovaní poskytovania starostlivosti deťom, ktoré dovŕšia tri roky koncom kalendárneho roka. Niektoré ustanovenia jasličkového zákona pritom podľa Petrík už teraz od 1. marca postihujú rodičov aj samotné jasle. "Mnohé zariadenia napríklad nevedia, ako majú na novelu reagovať, a preto z obáv radšej buď neprijímajú deti nezamestnaných rodičov alebo zvažujú, že úplne zavrú," opísala. Mnohé jasle si už totiž teraz uvedomujú, že podmienky na personál alebo na bezbariérové priestory nedokážu splniť do 1. januára 2018. To je podľa nej napríklad aj prípad troch jaslí s materskou školou v Šamoríne a okolí. Minister práce, sociálnych vecí a rodiny Ján Richter (Smer-SD) pritom podľa poslankyne sľúbil vo februári po stretnutí s prezidentom Andrejom Kiskom, že bude jasličkový zákon novelizovať a opraví ho. "Na tejto schôdzi Národnej rady sa tak zatiaľ nestalo, ani sa nestane," upozornila Petrík. Tiež podľa nej sľúbil, že vydá výklad zákona, aby ho vedeli prevádzkovatelia jaslí interpretovať. Zákon však platí už vyše mesiaca a ministerstvo výklad zatiaľ neurobilo. "Apelujem na ministra Richtera, aby dodržal svoje slovo, aby vyjasnil a opravil novelu o sociálnych službách v časti jasličkového zákona," konštatovala opozičná poslankyňa. Verí, že minister svoje slovo dodrží a rodičia a prevádzkovatelia jaslí nebudú musieť čakať až na to, kým v tejto veci rozhodne ÚS. "Toto podanie vnímam ako poistku pre všetkých, ktorých sa táto novela negatívne dotýka," uviedla. "Spackaný" jasličkový zákon je pre ňu aj jedným z dôležitých bodov a dôvodov odvolávania ministra Richtera. Podať podnet na Ústavný súd (ÚS) SR je podľa ministra práce, sociálnych vecí a rodiny Jána Richtera (Smer-SD) právo poslancov. "Neostáva mi nič iné, len ho rešpektovať," konštatoval šéf rezortu práce. Reagoval tak na dnešný podnet opozície, ktorým žiada Ústavný súd, aby posúdil zákon o sociálnych službách, známy ako jasličkový zákon. Pod podnet sa podpísalo 34 opozičných poslancov. Podľa nezaradenej poslankyne Národnej rady (NR) SR Simony Petrík je tento zákon diskriminačný a podnet sa opiera o Ústavu SR, ktorá hovorí, že rodičia starajúci sa o deti majú právo na pomoc od štátu. Poslankyňa ministrovi vyčítala aj to, že zatiaľ nedodržal svoj sľub v tom, že zverejní výklad tohto zákona a že ho upraví novelou. Apelovala preto na neho, aby tak spravil. Richter však uviedol, že splnil to, čo sľúbil. A teda, že pripravil kompletný výklad zákona, ako avizoval, a je zverejnený na internetovej stránke ministerstva. "Myslím si, že veľa kritiky hlavne z opozičných lavíc zaznelo pre nepoznanie alebo zlý výklad toho zákona ako takého," opísal Richter. Teraz sa s ním podľa neho môže oboznámiť odborná aj laická verejnosť. Súčasne rezort poskytne tento výklad podľa ministra aj v písomnej forme napríklad na úrady práce. "Zároveň som sľúbil, že budeme mať otvorený veľký zákon o sociálnych službách a že v ňom spresníme otázku, ktorá sa týka zosúlaďovania rodinného a pracovného života," dodal šéf rezortu práce. To znamená, že sa spresní problematika uprednostňovania matiek, ktoré pracujú. "Ale zároveň jasne uvedieme, že sa vôbec nevylučuje, aby aj iná matka, ak to kapacita zariadenia dovolí, nemohla umiestniť do tohto zariadenia svoje dieťa," doplnil. Táto zmena zákona je podľa neho momentálne v medzirezortnom pripomienkovom konaní. Do Národnej rady by sa mala dostať do konca prvého polroka tohto roku.


V Afganistane zabili amerického vojaka

Vojak zomrel počas vojenskej operácie uskutočnenej v provincii Lógar.

KÁBUL. Americký vojak podľahol zraneniam, ktoré utrpel počas operácie vo východoafganskej provincii Lógar. Informovala o tom v nedeľu agentúra AP. Misia NATO v Afganistane vydala oznámenie, podľa ktorého vojak zomrel počas vojenskej operácie uskutočnenej v sobotu. Bližšie podrobnosti neposkytla. Prezident USA Donald Trump v auguste schválil plán ministerstva obrany (Pentagónu) na vyslanie ďalších 3800 amerických vojakov do Afganistanu. V súčasnosti ich tam pôsobí viac než 11-tisíc. USA a ich spojenci bojujú v stredoázijskej krajine proti posilnenému hnutiu Taliban i tamojšej odnoži skupiny Islamský štát. Afganistan sužujú nepokoje aj 16 rokov po Spojenými štátmi vedenom vojenskom zásahu proti vtedajšiemu režimu Talibanu.


Stoch spomína na časy v Chelsea. Hazard je tretí najlepší hráč sveta, vraví

Slovák sa v klube stretol s obrovskými hviezdami.

PRAHA. Pred desiatimi rokmi si slovenský futbalový reprezentant Miroslav Stoch pripísal zopár štartov za anglický klub FC Chelsea v tamojšej Premier League. Vo štvrtok sa ako hráč českej Slavie Praha predstavil na ihrisku tohto londýnskeho mužstva vo štvrťfinálovej odvete Európskej ligy. Hráči Slavie podľahli súperovi 3:4, čo v súčte s minulotýždňovou domácou prehrou 0:1 znamenalo ich koniec v kontinentálnej súťaži číslo dva. Stoch si v súvislosti s návratom na Stamford Bridge zaspomínal na niekoľko klubových legiend, s ktorými mal tú česť zdieľať spoločnú šatňu, napríklad na Didiera Drogbu či Johna Terryho. "Drogba je neskutočný zabijak, stroj na góly. Pamätám si, že sme veľakrát zostávali spolu po tréningu a strieľali sme na bránku. Z desiatich striel dal vždy minimálne deväť gólov," zložil poklonu 41-ročnému niekdajšiemu kanonierovi z Pobrežia Slonoviny. "John Terry sa snažil pomáhať všetkým mladým hráčom, ktorí prichádzali do A-mužstva. Často so mnou komunikoval a snažil sa mi niečo vysvetliť. Stretávali sme sa aj v posilňovni, takže sme boli často v bližšom kontakte," doplnil Stoch pre web Slavie na adresu dlhoročného stopéra a kapitána Chelsea. Spoluhráčmi 29-ročného rodáka z Nitry boli aj Ashley a Joe Cole. "Obaja sú legendy. Ashley je super chlap. Neustále vymýšľal nejaké vtipy. V čase, keď som pôsobil v Chelsea, to bol jeden z najlepších ľavých obrancov na svete. Mal obrovskú výdrž. Behal hore-dole a nevypustil žiadny súboj," poznamenal Stoch. A kto sa slovenskému ofenzívnemu futbalistovi najviac pozdáva zo súčasnej ekipy FC Chelsea? "Eden Hazard. Je to určite najlepší hráč Chelsea a podľa mňa tretí najlepší hráč sveta po Cristianovi Ronaldovi a Lionelovi Messim," skonštatoval Miroslav Stoch.


Maoistickí povstalci zabili v Indii troch vojakov a mladé dievča

Vypálené projektily zasiahli dve mladé dievčatá, ktoré sa viezli v autobuse. Jedno z nich svojim zraneniam podľahlo.

NAÍ DILLÍ. Maoistickí povstalci zabili počas útoku vo východnej časti Indie troch vojakov hliadkujúcich na motorkách. Vypálené projektily zasiahli aj dve mladé dievčatá, ktoré sa viezli v autobuse, jedno z nich svojim zraneniam podľahlo, informovala indická polícia. Povstalci podľa tlačovej agentúry Press Trust of India zobrali mŕtvym vojakom útočné pušky, náboje, nepriestrelné vesty a vysielačky. Maoistickí povstalci, ktorí si berú inšpiráciu z čínskeho revolučného lídra Maa Ce-tunga, bojujú proti indickej vláde viac ako štyri desaťročia. Požadujú pôdu a prácu pre nemajetných roľníkov a chudobných. V rôznych častiach Indie často útočia na vládne jednotky.


Cuketový krém

Receptov na cuketové polievky a krémy je viac ako dosť. Vyskúšajte do krému pridať muškátový orech.

1. Cibuľu nakrájanú nadrobno osmažte na olivovom oleji na miernom ohni. Pridajte na jemno pokrájanú cuketu a zalejte vývarom. Priveďte do varu, potom teplotu znížte a varte 15 minút. 2.Keď je cuketa mäkká, rozmixujte ju v hrnci na krém. Prilejte smotanu a na nízkej teplote varte. 3.Pridajte soľ a korenie podľa chuti a môžete podávať. Tip: Ak chcete polievku ozvláštniť, pridajte do nej krutóny, vrch posypte strúhaným parmezánom alebo pár kvapkami olivového oleja.


Pápež František sa pomodlil za obete cyklónu Idai

Pápež vyzval na podporu ľuďom postihnutým prírodným živlom v Mozambiku, Zimbabwe a Malawi.

VATIKÁN. Pápež František sa v stredu pomodlil za obete záplav spôsobených cyklónom Idai na juhu Afriky. Vyzval na podporu ľuďom postihnutým týmto prírodným živlom v Mozambiku, Zimbabwe a Malawi. Záplavy si zatiaľ vyžiadali najmenej 350 ľudských životov. Pápež na pravidelnej generálnej audiencii uviedol, že zveruje "mnohé obete a ich rodiny Božiemu milosrdenstvu", a vyzval na podporu tých, ktorých zasiahla táto pohroma. Agentúra AP pripomína, že v Mozambiku sa v stredu začal trojdňový štátny smútok za obeťami cyklónu Idai. Očakáva sa, že počet obetí bude v Mozambiku aj Zimbabwe stúpať, ale celková bilancia obetí a materiálnych škôd bude známa, až keď záplavová voda opadne. Mozambický prezident Filipe Nyusi sa už skôr tento týždeň vyjadril, že cyklón si mohol vyžiadať až 1000 ľudských obetí.


S belgickými pralinkami to nevyšlo, s čokoládou áno

Instantné polievky

Úspešná čokoláda

Falošné etikety

Na 20 hektároch uprostred juhoamerického pralesa dopestuje slovenská firma ročne 40 ton kakaa. Čokolády z neho dokáže uvariť raz toľko.

Výroba jeho čokolády sa začína na kakaových plantážach v Južnej Amerike. Kým drvivá väčšina európskych výrobcov varí sladkú pochúťku z "polotovaru", čokolatier Karol Stýblo začína priamo na plantáži – pri pestovaní kakaovníka a fermentovaní kakaových bôbov. "Kvalita čokolády záleží 30 percent od ovocia, 40 percent je na fermentácii. Zvyšných 30 percent od spracovania," vysvetľuje čokolatier spoločnosti Lyra chocolate z Ivanky pri Nitre. Keďže kvalitu majú z väčšej časti v rukách pestovatelia, rozhodol sa, že chce byť pri tom. Začiatok tohto príbehu je však niekde inde – pri belgických pralinkách. Karol Stýblo si ich nechal pred desiatimi rokmi doviezť priamo z Belgicka a chcel ich predávať na Slovensku.Pralinky u slovenského zákazníka nezabodovali. "Tak sme skúsili servírovať pravú horúcu čokoládu, nie práškovú. Úprimne povedané, vyrábať čokoládu sme nemali v prvom pláne," vracia sa Stýblo k začiatkom podnikania. Kvalita čokolády závisí 30 percent od ovocia, 40 percent je na fermentácii. Zvyšných 30 percent od spracovania. Pravá čokoláda mala ohlas. Na vec však išiel inak, ako je v našich zemepisných šírkach zvykom. Čokoládu sa rozhodol variť z pôvodnej suroviny. "Úplnou náhodou som narazil na kolumbijskú firmu, ktorá ma očarila kvalitou svojich surovín. Keď som išiel mudrovať o tom, čo mám všetko načítané, povedali mi: Príďte k nám na plantáže," vysvetľuje. Výrobu čokolády vzal Karol Stýblo vážne. Okrem viacerých kurzov absolvoval štúdium u master chef čokolatiera Emmanuela Hamona vo Francúzsku. Dnes je jedným zo štyroch majstrov s titulom Fino de Aroma Mastre Chef Chocolatier. S kolumbijským dodávateľom nadviazali spoluprácu, ktorá trvá dodnes. Slovenská firma nielen odoberá kvalitné kolumbijské kakaové bôby, ale dozerá aj na pestovanie kakaa priamo v Južnej Amerike a podporuje výskum. "Kakao nie je náročné na pestovanie. Ale je to plodina veľmi citlivá hlavne na salmonelózu. Preto dozeráme aj na ďalšie procesy, ktoré sa tam s kakaom dejú," spresnil Stýblo. Po rokoch spolupráce s juhoamerickými farmármi vlastní slovenská čokoládovňa aj menšiu plantáž. "Uprostred pralesa máme malú farmu na 20 hektároch. To je asi 40 ton kakaa, z ktorých sa dá vyrobiť 80 ton čokolády," hovorí čokolatiér. Pátranie po ďalších zdrojoch kvalitnej suroviny zaviedlo firmu pred dvoma rokmi aj do Ekvádoru. "Tam sú pôvodné čisté kakaovníky. Musíme však naučiť domácich, ako kakao sušiť a fermentovať," dodal Stýblo. Cestu na ekvádorské plantáže im pomohol "prerúbať" slovenský misionár Anton Odrobiniak. Jeho predchodca tam dokonca postavil nemocnicu. "Urobil Slovákom dobré meno, takže sme mali dvere otvorené," spomína podnikateľ. Vďaka misionárom dnes rodinná firma spolupracuje priamo s ekvádorskými kmeňmi Shuarov a Ashuarov. O pestovaní kakaovníka vie čokolatier všetko. "Prebrali sme prístup, ktorý spočíva v tom, že na plantáži kombinujete stromy kakaovníka, banánovníka a stromy na drevo," vysvetľuje. Banánovník poskytuje kakaovníku tieň, jeho listy a výrastky zase obsahujú veľa draslíka, čo je prírodné hnojivo pre pôdu. "A zároveň je to okamžitý príjem pre farmára – keďže banánovník rodí už v prvom roku. Kakaovník dáva reálnu úrodu až v treťom roku," dodal. Po zbere kakaa nastáva najdôležitejší proces výroby – fermentácia. Ide o kvasenie produktu, ktoré trvá šesť až sedem dní. "Počas fermentácie kakao dostáva svoju chuť. Od nej závisí až 40 percent chuti čokolády." Vysušené kakaové bôby sa potom posielajú do Ivanky pri Nitre. "Minulý rok sme spracovali okolo 230 ton čokolády," hovorí spolumajiteľ čokoládovne na ilustráciu. Takýto prístup k výrobe čokolády – keď výrobca ovplyvňuje aj poľnohospodársku a fermentačnú časť, sa nazýva tree to bar. Mnoho takýchto výrobcov vo svete však nenájdete. "V Európe sú možno traja," dodal Stýblo. Častejším postupom je bean to bar, teda spôsob, pri ktorom sa všetky výrobné procesy robia u výrobcu. "95 percent výrobcov však nerobí ani bean to bar. Kúpia si polotovar, rozpustia, natemperujú a nalejú do formy," približuje. Lyra chocolate rovnako starostlivo vyberá aj ďalšie ingrediencie do svojej čokolády. "Máme lieskovce z Piemontu, mandle zo Sicílie, kokosový cukor z Indonézie. Všetky suroviny berieme odtiaľ, odkiaľ pochádzajú," vymenúva Stýblo. Úplnou novinkou je sladenie javorovým cukrom. Neobchádza ani slovenských dodávateľov, ktorými sú hlavne menší farmári. Od nich kupuje tekvicové a slnečnicové semiačka, chili, mak či ľanové semená.   Čokoláda z Bytče by sa dala nazvať aj raw. Keďže sa kakaové bôby spracúvajú pri vyššej teplote, nesie označenie bio. Konkurencia medzi výrobcami čokolád na Slovensku je veľká. Z radu menších, ktorí vyrábajú čokolády ručne, vyčnieva aj spoločnosť Happylife z Bytče. Ako jedna z mála vyrába čokolády s prívlastkom bio. "V podstate to znamená, že všetky vstupné suroviny musia byť certifikované," vysvetľuje zakladateľ spoločnosť Peter Malgot. Stopka platí pri výrobe čistej čokolády pre akékoľvek príchute, farbivá, emulgátory či živočíšne tuky. Na začiatku tohto príbehu boli bio raw ovocné tyčinky. "Bol som prvý človek, ktorý ich vyrábal v Európe," začína rozprávanie Peter Malgot. Inšpirácia prišla z Kalifornie, kde ich začali vyrábať v roku 2005. Už o rok neskôr sa o ich výrobu úspešne pokúsil aj Malgot. K bio alebo raw tyčinkám postupne pribudli ďalšie bio výrobky. S čokoládou to však nebolo také jednoznačné. Na jej výrobu Petra Malgota nahovorila známa česká spoločnosť na výrobu raw potravín. "Vymysleli sme päť druhov takýchto čokolád, ktoré sme pre túto firmu vyrábali na Slovensku," spresňuje podnikateľ. Českí partneri ich výrobu však neskôr presunuli za rieku Moravu. Až noví obchodní partneri Malgota pred dvoma rokmi znovu presvedčili na návrat k bio čokoláde. "Problém som videl v trhu, keďže na Slovensku je obrovská konkurencia," dodal. Napokon staršie receptúry oprášili, vylepšili a už tretí rok sa firma venuje aj výrobe bio čokolád. Aktuálne ich vyrábajú osem druhov. "Naša čokoládka je hrubozrnnejšia. Jej jemnosť závisí od spôsobu prípravy a kakaového prášku v bio kvalite a ten je hrubozrnnejší," vysvetľuje výrobca. Tým sa odlišuje napríklad od švajčiarskych čokolád. Tie sa rozplývajú na jazyku vďaka práci špecializovaných priemyselných melanžérov, ktoré čokoládu premiešavajú niekoľko hodín. "Ak vyrábate pochúťky ručne, aj v tom je ich jedinečnosť," dodáva výrobca. Čokoládu vyrába Happylife z odtučneného kakového prášku a kakaového masla. "Tieto suroviny sa s citom zmiešajú. Do toho sa pridáva na osladenie šťava z agáve, používame ju v raw kvalite," opisuje Malgot. Jeho čokoláda by sa dala označiť aj prívlastkom raw, keďže čokoládu nezahrievajú na viac ako 32 až 36 stupňov. "V zásade by s touto informáciou však odborníci na raw sektor nesúhlasili, keďže kakaové bôby sa spracúvajú pri vysokej teplote. Aby to bolo v súlade s našou tvorbou a definíciou raw kvality, používame označenie bio," hovorí výrobca. Z testov vychádza podľa zloženia ako najlepšia morušová čokoláda. "Má excelentné zloženie, má vysoký obsah kakaa, minimálne 60 percent," opisuje Malgot. Bio čokoládu z Bytče chváli aj uznávaná food blogerka a odborníčka na výživu Silvia Horecká. Vlani začala firma vyrábať aj 95-percentnú čokoládu. To znamená, že 95 percent jej obsahu tvorí kakaová sušina a kakaový prášok. "Táto čokoláda vznikla na základe impulzu od zákazníkov. Sám som bol milo prekvapený jej príjemnou chuťou. Nie je taká horká, ako by ste očakávali," hovorí výrobca. Aby mohla čokoláda niesť prívlastok bio, musia byť prirodzenou cestou, bez chemických zásahov vypestované aj všetky prísady, ktoré obsahuje. Ako jediná však pochádza zo Slovenska čokoláda rakytníková, ktorá obsahuje sušený rakytník. "Všetky ostatné prísady sme nútení dovážať, pretože na Slovensku je surovín v biokvalite akútny nedostatok." Týka sa to napríklad aj obyčajných ríbezlí. "Tie dovážame z jednej moravskej farmy a z Litvy," uzavrel Malgot. Platí to pre všetkých 70 bioproduktov, ktoré firma Happylife vyrába.


Saudská Arábia zničila raketu vystrelenú na hlavné mesto

RIJÁD. Saudskoarabská armáda zneškodnila v nedeľu balistickú raketu vystrelenú na hlavné mesto Rijád z Jemenu. Informovali o tom štátne médiá. Obyvatelia Rijádu na sociálnych sieťach informovali, že vo večerných hodinách počuli vo vzduchu silné explózie. Útok si nevyžiadal žiadne obete. Koalícia vedená Saudskou Arábiou bojuje proti jemenským povstalcom podporovaným Iránom od marca 2015. Odvtedy vystrelili jemenskí povstalci zvaní húsíovia na Saudskú Arábiu už viac než 100 rakiet. Vojna v Jemene si vyžiadala už viac než 10-tisíc obetí.


Predaj nových osobných áut v Európe vzrástol takmer o desatinu

Odbyt sa zvýšil na všetkých piatich veľkých trhoch Európskej únie.

BRUSEL. Predaj osobných áut v Európskej únii (EÚ) sa v apríli výrazne oživil. Počet registrácií nových osobných vozidiel v apríli 2018 medziročne vyskočil o 9,6 percenta na 1.306.273 po 5,3-percentnom poklese v marci, uviedlo združenie európskych výrobcov áut ACEA. Odbyt sa zvýšil na všetkých piatich veľkých trhoch EÚ. Najprudší nárast zaznamenalo Španielsko (+12,3 %), nasledované Veľkou Britániou (+10,4 %), Francúzskom (+9 %), Nemeckom (+8 %) a Talianskom (+6,5 %). Na Slovensku sa predaj zvýšil o 15,6 %. Od januára do apríla predaj nových áut v EÚ stúpol o 2,7 %. Celkovo bolo v tomto období zaregistrovaných 5.478.442 nových osobných áut. Odbyt vzrástol v Španielsku (+11 %), Nemecku (+5 %), Francúzsku (+4,4 %) a Taliansku (+0,2 %). Naopak klesol v Británii (-8,8 %). Zatiaľ sa dobre vyvíja predaj v nových členských štátoch únie, kde za prvé štyri mesiace 2018 počet registrácií medziročne vyskočil o 12,5 percenta. Na Slovensku sa zvýšil o 8,9 percenta.


Karnevalová sezóna v Nemecku vyvrcholila Ružovým pondelkom

Na alegorických vozoch v Düsseldorfe sa objavila aj kancelárka v podobe obrovského pavúka obklopeného kosťami aj Trump, ktorého hrdúsil ruský medveď.

KOLÍN NAD RÝNOM. Karnevalová sezóna v Nemecku vyvrcholila v takzvaný Ružový pondelok veľkými pouličnými fašiangovými sprievodmi, počas ktorých si účastníci robili žarty z verejne známych ľudí ako kancelárka Angela Merkelová, americký prezident Donald Trump a britská premiérka Theresa Mayová. Tí všetci sa objavili na alegorických vozoch v podobe papierových figurín.Najväčšie prehliadky sa konali v mestách Kolín nad Rýnom, Düsseldorf a Mainz, informovala tlačová agentúra DPA. V Kolíne očakávali približne milión návštevníkov. Sprievod sa začal sa krátko po 10.00 h SEČ. Predviedlo sa na ňom 85 alegorických vozov, 390 koní a okolo 11-tisíc účastníkov. Trump bol znázornený ako parný valec. Z alegorických vozov rozhodili medzi davy ľudí v karnevalových kostýmoch, ktorí lemovali ulice historického starého mesta, okolo 300 ton cukríkov, 700-tisíc čokoládových tyčiniek, 220-tisíc čokoládových bonboniér a 300-tisíc malých kytíc kvetov. Sprievod v Mainzi s trasou dlhou 7,2 kilometra sa pohol presne o 11.11 h SEČ a mal 8 800 účastníkov. Organizátori očakávali, že si ho príde pozrieť 550-tisíc ľudí. Bolo vidieť, ako Trump golfovou palicou odpaľuje parížsku klimatickú dohodu; Merkelovú znázornili ako obrovskú korytnačku prikyvujúcu na všetky strany a s nápisom: "Keď hrozia ťažkosti alebo nešťastie, jednoducho vtiahne hlavu." V Mainzi sa objavili aj britská premiérka Mayová a severokórejský vodca Kim Čong-un.


Súčasné oteplenie je podľa meteorológov rekordné

Najvýraznejší prílev teplého vzduchu zaznamenali na západe Slovenska.

BRATISLAVA. Slovensko zažíva v týchto dňoch prudké oteplenie, podľa meteorológov padali v pondelok na niektorých miestach až 30-ročné rekordy. Ako na svojej facebookovej stránke uvádza Slovenský hydrometeorologický ústav (SHMÚ), najvýraznejší prílev teplého vzduchu zaznamenali na západe krajiny, kde teplota ojedinele, napríklad v Gabčíkove, stúpla až na 14 °C. Rekord zaznamenala aj meteorologická stanica v Stupave, kde namerali 11,6 °C. Doterajší platný rekord pre 11. decembra bol v Stupave z roku 1994, keď bolo tesne nad 11°C. „Teplo je však aj inde pre takzvaný föhnový efekt. Pri silnom južnom prúdení sa totiž na návetrí pohorí tvorí veľa oblačnosti, naopak v závetrí je jej menej pre zostupné prúdenie, ktoré pri zostupe ohrieva vzduch a spôsobuje rozpad oblačnosti,“ vysvetľujú meteorológovia. Objasnili, že týmto spôsobom vznikajú výrazne rozdiely v teplote vzduchu medzi náveternou a záveternou stranou pohorí. Napríklad v okolí Nízkych Tatier bol v Brezne a Banskej Bystrici 1 °C a v Liptovskom Mikuláši 9 °C. V okolí pohoria Vtáčnik bolo v Žiari n. Hronom 6 °C a v Prievidzi 12 °C. „Tento rozdiel je menší ako v okolí Nízkych Tatier, pretože pohorie je menšie a vzduch sa pri zostupe nestihne tak ohriať," dodali meteorológovia. Teplé oblasti boli aj v ďalších lokalitách za pohoriami, napríklad na Orave, Zamagurí, Považí či na Spiši. „Takto vysoké hodnoty teploty vzduchu sú ďaleko od dlhodobého priemeru a aj nad úrovňou dlhodobých rekordov,“ uzavreli. Najchladnejšie bolo v pondelok v Banskobystrickom kraji, kde teplota na niektorých staniciach (Revúca, Čierny Balog, Klenovec, Kokava n. Rimavicou, Dolný Harmanec) vystúpila len na 0,3 až 0,5 °C. Nižšie hodnoty teploty boli spôsobené oblačnosťou a slabším vetrom, teda vzduch sa turbulenciou nepremiešal s teplejším.


Ceny SOZA ukázali hudobný vkus Slovenska. Dôležité však začnú byť o rok

Inštitúcia príjemne prekvapila tým, že ocenila Slava Solovica a Vladimíra Godára.

Na Slovensku máme dve hudobné ceny. Jednu odovzdávajú poslucháči rozhlasového okruhu alternatívnej hudby Rádia_FM. Tá druhá, ktorú udeľuje inštitúcia SOZA, sa teší menšiemu záujmu. No o vkuse obyčajného Slováka odhaľuje viac, než by sme chceli. Jej víťazmi sú najmä populárni interpreti, takí, ktorých slovenské rádiá za posledný rok najviac hrali. Sošky sa udeľujú na základe štatistických údajov, podľa čísel, a teda oceňujú hudobníkov, ktorí od autorského zväzu získali najväčšie honoráre. Dlhodobo sa ukazuje, že dramaturgov komerčných rádií zaujme to, čo je najmenej progresívne, čo nevyruší poslucháča pri upratovaní alebo šoférovaní. Víťazi Cien SOZA to potvrdzujú. Neprekvapí, že najpredávanejší slovenský album za posledný rok nahrali No Name, pri ktorých môžeme mať pocit, že hrajú jednu pesničku už dvadsať rokov. Veľa nápadov nenájdeme ani v hudbe Adama Ďuricu. Stal sa najhranejším interpretom piesňami, ktoré sú sladké a točia sa zväčša okolo jednej témy. V porovnaní s inými populárnymi gitarovými projektmi v zahraničí neprináša nič sofistikované. Úspech štýlu jeho hudby navyše už predtým preskúmali IMT Smile. SOZA však odovzdala aj ceny, ktoré nesúviseli s popularitou alebo hranosťou a vyjadrovali poctu za rozvoj slovenskej hudby. Príjemne nimi prekvapila. Jednu získal Slavo Solovic, ktorý má za sebou skutočne obdivuhodnú kariéru, filmovú, divadelnú, vážnu hudbu, spolupráce s populárnymi aj alternatívnymi interpretmi. Na Slovensku by sme dnes ťažko hľadali rovnako všestranného skladateľa. Veľkou cenou SOZA ocenili Vladimíra Godára. Jeho hudbu sme tento rok mohli počuť na viacerých koncertoch pri príležitosti jeho životného jubilea. Že šlo o mimoriadne zaslúženú poctu, dokázal počas večera sláčikový súbor Mucha Quartet, keď zahral jeho skladbu Emeleia z filmu Záhrada. Nič krajšie, hlbšie a precítenejšie sme počas ceremoniálu nemohli počuť. Aj keď boli odovzdávané v malom priestore a bez veľkej pozornosti, dôležité začnú byť Ceny SOZA o rok. Vtedy už budú vyhodnocovať prvé mesiace, odkedy vstúpil do platnosti zákon o kvótach v slovenskej hudbe a ukáže sa, komu právny zásah do slovenskej kultúry vlastne najviac prispel do peňaženky.   Tento text ste mohli čítať vďaka tomu, že platíte za obsah. Vážime si to.


Minister Richter prijal veľvyslanca Srbska na Slovensku

Dôvodom boli medializované informácie o zamestnávaní srbských pracovníkov bez pracovnej zmluvy.

BRATISLAVA. Minister práce, sociálnych vecí a rodiny Ján Richter prijal veľvyslanca Srbska v Slovenskej republike Šani Dermaku. Dôvodom boli medializované informácie o zamestnávaní srbských pracovníkov v slovenských podnikoch bez pracovnej zmluvy, a teda aj bez sociálneho poistenia. Srbským občanom, ktorí pracujú na Slovensku, a Slovákom pracujúcim v Srbsku, zabezpečuje ich nároky na dávky sociálneho poistenia Zmluva medzi Slovenskou republikou a Srbskou republikou o sociálnom zabezpečení. Tieto pravidlá sa vzťahujú aj na vysielaných pracovníkov. Na základe povolenia na zamestnanie u nás pracuje 575 Srbov, na základe informačnej karty 5 249. Minister práce Ján Richter informoval veľvyslanca, že slovenskí inšpektori kontrolujú aj firmy, ktoré zamestnávajú väčší počet zamestnancov z tretích krajín. „Predbežné zistenia ukazujú, že k porušovaniu zákazu nelegálneho zamestnávania dochádza predovšetkým zo strany agentúr dočasného zamestnávania, ktoré si vytvorili svoje pobočky v Maďarsku, Srbsku či Česku. Kontroly sa uskutočnili v uplynulých dvoch mesiacoch, posledné vykonali inšpektori 18. 2. 2017. Výsledky by mali byť skompletizované do konca tohto týždňa a budeme o nich informovať srbských kolegov,“ povedal na stretnutí minister Richter. Zároveň požiadal veľvyslanca, aby tlmočil srbským štátnym orgánom jeho požiadavku nevyjadrovať sa k medializovaným informáciám skôr, ako budú známe závery slovenských inšpekcií. Srbský veľvyslanec ocenil a vyzdvihol doterajšiu bezproblémovú spoluprácu obidvoch krajín a dobré vzájomné vzťahy. „Sme si plne vedomí, že tu v žiadnom prípade nedochádza k porušovaniu práv zamestnancov zo strany Slovenska ako štátu, ale problémom sú agentúry, ktoré sprostredkúvajú zamestnanie a zneužívajú našich srbských občanov,“ informoval Šani Dermaku. Obidve strany sa dohodli na zintenzívnení komunikácie a spoločnom hľadaní riešenia tohto problému. Minister Richter je pripravený sa stretnúť so svojím rezortným partnerom. Zhodli sa aj na potrebe doplnenia súčasného Memoranda o spolupráci medzi Ministerstvom práce, sociálnych vecí a rodiny Slovenskej republiky a Ministerstvom práce a sociálnej politiky Srbskej republiky, poprípade prípravy nového. V ňom by sa napr. upravili podmienky pri dočasnom zamestnávaní občanov Srbska na Slovensku, nastavila by sa tiež užšia spolupráca národných inšpektorátov práce, úradov práce a sociálnych poisťovní.


La Ligu čaká madridské derby. Keď dám gól, nebudem ho oslavovať, vraví Morata

MADRID. Španielsky futbalový útočník Álvaro Morata, ktorý prednedávnom zamieril z anglického FC Chelsea na 18-mesačné hosťovanie do Atlética Madrid, vyhlásil, že nebude oslavovať prípadný gól do siete mestského konkurenta Realu. Už túto sobotu sa v domovskom stánku Atletica Wanda Metropolitano uskutoční ligové "El Derbi Madrileňo" a bude to tzv. šesťbodový zápas (začiatok o 16.15 h SEČ, pozn.). Odstup medzi momentálne druhým Atléticom (44) a tretím Realom (42) sú iba dva body, a tak sa môže stať, že po tomto stretnutí dôjde k výmene pozícii. "Nebudem oslavovať góly proti Realu a Juventusu Turín," poznamenal prednedávnom 26-ročný hráč, ktorý bol v rokoch 2008-2014 a neskôr aj v sezóne 2016/2017 súčasťou konkurenčného klubu zo Štadióna Santiaga Bernabéua. V Turíne pôsobil v období rokov 2014-2016. V podobnej pozícii ako Morata je aj tréner Realu Santiago Solari. Štyridsaťdvaročný rodák z Rosaria pred 20 rokmi, presne 7. februára 1999, debutoval ako mladík v tíme Atlética Madrid. Následne v rokoch 2000-2005 si obliekal dres Realu, v ktorom vyhral sedem trofejí vrátane dvoch ligových titulov a jedného prvenstva v Lige majstrov.


Alkohol nemožno vždy vyspať. Kedy ide o otravu?

Opitý človek opustený na zemi sa nemusí vždy iba dospávať. Naučte sa rozoznať príznaky otravy alkoholom, pri ktorých treba volať záchranku.

BRATISLAVA. Noc už nie je mladá a kamarát, ktorý bol ešte pred hodinou kráľom večernej zábavy, sa začína opúšťať. Na poučky, že piť treba s rozumom, je už príliš neskoro a nastal čas vyhodnotiť, ako veľmi je človek opitý. Ako rozlíšiť, či človek pod vplyvom alkoholu potrebuje priateľskú pomoc alebo lekársky zásah? Opitosť neodhadujte podľa množstva alkoholu, ktorý človek vypil. O tom, koľko telo znesie, rozhoduje aj celkový zdravotný stav, váha, pohlavie, strava v priebehu dňa, či nálada. Mieru opitosti možno najlepšie prezradí zrozumiteľnosť reči a koordinácia pohybov. Spozornieť treba pri výrazne zhoršenej artikulácii, potácaní sa a pádoch. Varovným znamením je aj chuť sa hádať a neprimerane sexuálne správanie. Človeka pod vplyvom je vtedy vhodné zobrať mimo hustého davu, na čerstvý vzduch a ponúknuť ho vodou. Rozhodne je správny moment stopnúť ďalšie alkoholické nápoje. Značne opitý človek však snahu o pomoc zvykne odmietať a bude ju vnímať ako pokus pokaziť mu zábavu. Je preto dôležité, akým spôsobom sa rozhodnete zakročiť. Útočné obviňovanie a zákazy nepomôžu, lepší je priateľský záujem a odpútanie pozornosti. Káva napriek rozšírenému mýtu nepomáha vytriezvieť a zbytočne dehydruje. Rovnako neúčinné je oblievanie vodou, jedenie citrónu, cvičenie a fackovanie. Pri triezvení pomáha jedlo, no opitého doň netreba nútiť. Najdôležitejší je dostatok tekutín. Pri problémoch s rovnováhou sa snažte sa zabrániť zraneniam a skúste nájsť pokojné miesto na sedenie. Poloha v sede je bezpečnejšia pre prípad, že by sa v spánku dostavila nevoľnosť a zvracanie. Ak človek zvracia poležiačky, musí byť otočený nabok. Ideálna je stabilizovaná poloha, zabráni uduseniu zvratkami. Aby ste mali istotu, že sa neprevráti späť do riskantnej polohy, položte mu niečo za chrbát - napríklad zrolovaný kus oblečenia. V prípade, že ste náhodou objavili ležiaceho človeka, ktorého nepoznáte a netušíte, či spadol, je lepšie upozorniť záchranárov. Alkohol totiž dokáže prekryť obvyklé varovné príznaky otrasu mozgu. Snažte sa nenechať spiaceho opitého človeka osamote. Mali by ste priebežne skontrolovať, či je v poriadku. Oslovte ho, poproste, aby na chvíľu otvoril oči a sledujte, či dokáže reagovať. Sledujte pohyb hrudníka, za minútu by sa mal nadýchnuť 12 až 20 krát. Ak sa dýchanie spomalí pod osem nádychov za minútu, prípadne sú prestávky medzi nádychmi dlhšie než desať sekúnd, spánok na zotavenie nepostačí. Ide už o otravu alkoholom. Pomoc zdravotníkov budete potrebovať aj v prípade, že zbadáte iné z varovných znamení: Z otravy alkoholom sa pri správnej pomoci zvyčajne zotavuje bez následkov. V ambulancii alebo v nemocnici je otrávený pod dozorom a kým pečeň spracúva alkohol, lekári udržiavajú telo dostatočne hydratované. Stav opitého nezľahčujte a nesnažte sa zhoršujúci stav utajiť. Neposkytnutie pomoci zákon vníma závažnejšie, než napríklad pitie mladistvých. Úlohou zdravotníkov je ľudí ochrániť a udržať nažive, dôverujte im a ak si nie ste istý ako postupovať, oslovte ich.


Firma Eset chce postaviť výskumné centrum na Patrónke

Generálny riaditeľ spoločnosti uviedol, že Eset je pripravený v tejto chvíli investovať cez 100 miliónov eur.

BRATISLAVA. Firma Eset, výrobca bezpečnostných riešení, by chcela vybudovať výskumné centrum v areáli bývalej vojenskej nemocnice na Patrónke. Informoval o tom novinárov v stredu na tlačovej konferencii operačný riaditeľ Esetu Palo Luka. Generálny riaditeľ Esetu Richard Marko uviedol, že spoločnosť je pripravená v tejto chvíli predbežne investovať cez 100 miliónov eur, pričom v tejto sume ešte nie je zahrnutá cena pozemkov. "Chceli by sme postaviť špičkové výskumné centrum a zároveň aj sídlo firmy. V areáli by sme chceli zachovať aj nejaké verejné funkcie. Štúdia uvažuje nad tým, že by bol otvorený, prístupný verejnosti," povedal Luka. Ako dodal, mohla by tam byť aj cyklotrasa z Lamača na Železnú studničku. Eset by chcel v areáli podzemné parkovisko, ktoré by bolo prístupné cez víkendy verejnosti.Areál v štúdii je nadizajnovaný na zhruba 1 400 ľudí, čo je odhadovaný počet ľudí Esetu v roku 2024. "Chceli by sme vybudovať auditórium, takú spoločenskú halu," doplnil operačný riaditeľ. Areál by mal obsahovať aj jedáleň, športovú halu a škôlku. Ministerstvo vnútra je vlastníkom spomínaného priestoru. Doposiaľ sa uskutočnili štyri kolá súťaže. Ako informoval minulý týždeň po rokovaní vlády minister vnútra Robert Kaliňák, Eset oslovil ministerstvo s tým, že vie ponúknuť minimálne rovnakú, alebo vyššiu cenu ako bola víťazná. "Neviem koľko pokusov ešte potrebujú na to, aby dali ponuku, ktorá je adekvátna. Nepovažujem to za úplne štandardné. Hlavne v tejto chvíli sa snažím byť čo najviac ústretový, v tejto chvíli zvažujeme právne možnosti v súvislosti s tým, aké možnosti máme v rámci vyhlásenia súťaže, čo s tým môžeme robiť ďalej," povedal minulý týždeň Kaliňák s tým, že si rezort zobral čas na rozmyslenie.


Trump a Pence zrejme neprídu na otvorenie ambasády v Jeruzaleme

Trump podľa Bieleho domu vyšle na slávnostné otvorenie ambasády delegáciu, na ktorej čele by mal stáť námestník ministra zahraničných vecí John Sullivan.

WASHINGTON. Otvorenia amerického veľvyslanectva v izraelskom Jeruzaleme, ktoré sa má uskutočniť na budúci týždeň, sa s najväčšou pravdepodobnosťou nezúčastní ani americký prezident Donald Trump, ani viceprezident Mike Pence. Informovala o tom agentúra AP s odvolaním sa na vyhlásenie Bieleho domu. Podľa Bieleho domu Trump vyšle na slávnostné otvorenie americkej ambasády v Jeruzaleme delegáciu na vysokej úrovni, na ktorej čele by mal stáť námestník ministra zahraničných vecí John Sullivan a jej členmi by mali byť minister financií Steven Mnuchin, ako aj prezidentova dcéra Ivanka Trumpová s manželom Jaredom Kushnerom. Trump vlani v decembri oznámil, že Spojené štáty uznávajú Jeruzalem za hlavné mesto Izraela a presunú tam svoju ambasádu, ktorá sa v súčasnosti nachádza v Tel Avive. Americký prezident tým splnil jeden zo svojich predvolebných sľubov, avšak na druhej strane vyvolal kritiku mnohých spojencov, ktorí tvrdia, že takýto krok sťaží úsilie o dosiahnutie mieru medzi Izraelom a Palestínčanmi, napísala AP.


Uplynulý september bol globálne rekordne teplý

Údaje za september len potvrdzujú pretrvávajúci trend.

PARÍŽ. Uplynulý mesiac bol spolu so septembrom 2016 globálne najteplejším deviatym mesiacom roka od začiatku meraní v roku 1981. Informovala o tom agentúra AFP s odvolaním sa na Službu pre klimatickú zmenu Copernicus (C3S). Podľa C3S bol september 2019 o 0,57 stupňa Celzia teplejší ako priemer rokov 1981 - 2010 a zároveň bol aj o 0,02 stupňa teplejší ako september 2016. Vzhľadom na skutočnosť, že ide o zanedbateľný rozdiel, sú oba septembre pokladané za rovnako rekordne teplé, uviedla C3S. Údaje za september len potvrdzujú pretrvávajúci trend, keď najteplejšími od začiatku meraní boli aj tohtoročný jún a júl a august 2019 bol druhým najteplejším augustom v histórii meraní. C3S, ktorá na sledovanie klimatických trendov na Zemi využíva satelitné fotografie, tiež uviedla, že zaznamenala nadpriemerne teplé mesiace na východe a v strednej časti Spojených štátov, ako aj na Mongolskej plošine a v niektorých častiach Arktídy. Nižšie teploty, ako je septembrový priemer, boli zaznamenané v Európe, na juhozápade Ruska a v Antarktíde. "Nedávna séria rekordných teplôt je alarmujúcim upozornením na dlhodobý trend otepľovania, ktorý možno pozorovať na celom svete. Vzhľadom na pokračujúce emisie skleníkových plynov a ich vplyv na globálne teploty, budú rekordy padať aj v budúcnosti," uviedol riaditeľ C3S Jean-Noël Thépaut.


V Bibiane možno hravo i poučne spoznať rôzne ľudské emócie

Návštevník si tiež môže otestovať, ako sa momentálne cíti.

BRATISLAVA. Medzinárodný dom umenia pre deti Bibiana v Bratislave pripravil novú interaktívnu výstavu. Jej názov Emócie prezrádza tematiku expozície na prvom poschodí. "Výstava je o niekom, o človeku. Je poučná nielen pre malých návštevníkov, ale aj ich rodičov alebo starých rodičov. Vodidlom sú texty konzultované so psychologičkou aj lekárkou. V nich sú informácie, o čom sa budú zabávať v piatich rôznofarebných miestnostiach," uviedla na dnešnej tlačovej konferencii spoluautorka expozície Ingrid Abrahamfyová. "Zhodli sme sa, že cez farby sa dajú intenzívnejšie vnímať emócie. Samé sme netušili, čoho všetkého sa možno báť. Pripravili sme aj menšie prekvapenia a najmä v miestnosti strachu sú aj raritné fóbie, ktoré možno zistiť na nástenných objektoch," prezradila ďalšia autorka výstavy Daniela Mládenková. Návštevník sa dozvie, čo všetko máme v hlave pod mozgovou kôrou, ako vyzerá nervový systém, prečo sme smutní a že hnev je jazdec na splašenom koni. Tiež si môže otestovať, ako sa momentálne cíti. Zelená miestnosť je venovaná prekvapeniam, modrá smútku, červená hnevu, fialová strachu a úzkosti. Žltá farba slnka a mnohých kvetov rozžiaruje radostnú miestnosť. V uvedených priestoroch sú plánované tematické hravé tvorivé dielne pre predškolákov aj žiakov základných a stredných škôl pod vedením psychológa a výtvarníka. Výstava potrvá do 8. októbra.


Grécko sa chce na budúci rok vrátiť na medzinárodné finančné trhy

ATÉNY. Grécka vláda si chce na budúci rok požičiavať peniaze už len od súkromných investorov. "Je veľmi pravdepodobné, že si onedlho urobí prieskum na trhoch," uviedol hovorca vlády Dimitris Tsanakopulos v utorok (31. 10.) v Aténach. Krajina, ktorá je už roky na pokraji finančného kolapsu, si v júli požičala na týchto trhoch peniaze prvýkrát od leta 2014. Analytici boli prekvapení, že grécke päťročné dlhopisy boli pre Atény úročené veľmi priaznivo. Grécko teraz čerpá prostriedky na prekonanie hlbokej krízy z medzinárodného úverového rámca v celkovej hodnote 86 miliárd eur. Poslednú tranžu z neho pri splnení požadovaných podmienok veriteľmi dostane do konca augusta 2018. Hovorca dodal, že dovtedy prejdú Atény na finančných trhoch viacerými testami, ktoré by mali potvrdiť, že sa krajina stala pre veriteľov dôveryhodným partnerom. Premiér Alexis Tsipras chce dosiahnuť, aby sa Grécko v nasledujúcom roku vo finančnej oblasti postavilo na vlastné nohy. Od doterajších veriteľov, EÚ, Európskej centrálnej banky a Medzinárodného menového fondu, dostalo od začiatku svojej dlhovej krízy pomoc vo výške 270 miliárd eur. Do roku 2022 nebudú jeho splátky dlhu vysoké.


Novým trénerom Paríža Saint-Germain sa má stať Tuchel

Majiteľov klubu mal presvedčiť so svojou víziou.

PARÍŽ. Tréner Thomas Tuchel dostane podľa medializovaných informácií dvojročnú zmluvu vo francúzskom futbalovom klube Paríž Saint-Germain. "Štyridsaťštyriročný kouč presvedčil počas rozhovorov funkcionárov PSG so svojou víziou. Zmluva však bude potvrdená až po získaní titulu v aktuálnom ročníku najvyššej súťaže," citovala agentúra DPA medializované informácie. Niekdajší kouč Borussie Dortmund bol tiež kandidátom na nástupcu Juppa Heynckesa v Bayerne Mníchov.


Ty a ja sme tím. Obama vyjadril podporu aktivistke Thunbergovej

Bývalý americký prezident označil aktivistku za jednu z najväčších obrancov našej planéty.

WASHINGTON. Bývalý prezident USA Barack Obama sa v utorok vo Washingtone stretol so švédskou environmentálnou aktivistkou Gretou Thunbergovou, pričom ju označil za jednu z "najväčších obhajcov našej planéty". Ich stretnutie sa konalo v sídle nadácie, ktorú manželia Obamovci založili s cieľom "povzbudiť ľudí, aby konali, dať im silu zmeniť svet k lepšiemu a spájať ich, aby dokázali viac". Vo videozázname, ktorý nadácia zverejnila na internete, sa Obama a Thunbergová najprv pozdravili ťuknutím pästí a potom diskutovali o "zápale mladých Američanov pre ochranu životného prostredia." Švédska tínedžerka v rozhovore s Obamom uviedla, že "nikto nie je príliš mladý na to, aby ovplyvnil a zmenil svet." Svojím rovesníkom odkázala, aby vo veci ochrany životného prostredia "robili všetko, čo môžu". Obama Thunbergovú ubezpečil o svojej podpore a vyhlásil, že "ty a ja sme tím". Švédska tínedžerka si podľa neho uvedomuje, že jej "generácia bude najviac postihnutá zmenou klímy" a nebojí sa preto "vyzvať na prijatie konkrétnych opatrení." Thunbergová sa minulý piatok pred Bielym domom zúčastnila na demonštrácii za ochranu klímy. Ďalšie veľké zhromaždenie mládeže sa plánuje v piatok, 20. septembra, krátko pred otvorením vrcholného summitu OSN venovaného zmene klímy, na ktorom sa zídu hlavy štátov a vlád desiatok krajín sveta. Greta Thunbergová začala protestovať vlani 20. augusta pred budovou švédskeho parlamentu a politikov svojej krajiny žiadala, aby urobili viac v boji proti klimatickým zmenám a zníženiu produkovaných emisií. Svojím štrajkom inšpirovala mladých ľudí v Európe aj inde vo svete k vlne protestov známych ako "Piatky za budúcnosť". Švédka Thunbergová odmieta cestovať lietadlom. Do Spojených štátov sa tak plavila 15 dní na pretekárskej jachte Malizia II vybavenej solárnymi panelmi a vodnými turbínami, ktoré vyrábajú elektrickú energiu. Týmto spôsobom chcela dosiahnuť, aby jej cesta do USA nezanechala žiadnu uhlíkovú stopu.


Fico: Dotácie na lyžiarsky kurz pomáhajú cestovnému ruchu

V budúcnosti by mohli byť dotované aj plavecké výcviky.

HODRUŠA-HÁMRE. Štát poskytol dotáciu na lyžiarske kurzy v rokoch 2016 až 2018 približne 270-tisíc žiakom z celého Slovenska. Priniesli približne 1 350 000 štátom zaplatených prenocovaní v ubytovacích zariadeniach, čo je podľa premiéra Roberta Fica (Smer) veľkou podporou pre cestovný ruch. "Je to kombinácia opatrenia, ktoré na jednej strane pomáha ľuďom, ale na druhej strane výrazne pomáha slovenskému cestovnému ruchu. Spolu so SNS uvažujeme, ako ďalej podporiť cestovný ruch," povedal Fico vo štvrtok počas návštevy lyžiarskeho kurzu pre školy v stredisku Salamandra Resort v obci Hodruša-Hámre v okrese Žarnovica. Pomôcť cestovnému ruchu by podľa neho mohli napríklad aj turistické poukazy pre slovenské zariadenia. "Najviac sa ale teším z toho, že dnes nie je rozdiel, či rodičia dieťaťa majú, alebo nemajú peniaze, pretože sme sa snažili nastaviť tých 150 eur tak, aby to pokrylo všetky náklady," podotkol premiér na margo dotácií s tým, že už teraz sa toto opatrenie zavedené v roku 2016 ukázalo ako veľmi úspešné. Fico zároveň pripustil, že v budúcnosti by takýmto spôsobom mohli byť dotované aj plavecké výcviky pre žiakov. "Zaoberáme sa možnosťou rozšíriť tieto akcie aj na plavecký výcvik, lebo potrebujeme zvýšiť pohybovú kultúru na školách, podchytiť deti," dodala ministerka školstva, vedy, výskumu a športu Martina Lubyová (nominantka SNS). Kurzy by podľa nej boli vhodné už na prvých stupňoch základných škôl. Cieľom 150-eurovej dotácie na jedného žiaka je podľa Lubyovej dať možnosť absolvovať lyžiarsky výcvik všetkým deťom, ktoré majú oň záujem. "V minulom roku sa na tento účel vyčlenilo 14,3 milióna eur a podporilo sa 95-tisíc detí na Slovensku. Tento rok to bude tiež zhruba 14 miliónov eur a bude to okolo 90-tisíc detí," ozrejmila ministerka. Opatrenie má prispieť ku skvalitneniu pohybovej kultúry žiakov. Najnovšie podľa jej slov nemusí ísť iba o lyžiarsky výcvik, ale aj snoubordový či kombinovaný. Dotácie na lyžiarske kurzy si pochvaľuje aj riaditeľka Základnej školy na Jilemnického ulici v Žiari nad Hronom Drahomíra Hanzlíková. Práve žiaci siedmeho ročníka z tejto školy aktuálne v stredisku lyžujú. "Táto možnosť je veľmi vítaná nielen pre nás a rodičov, ale najmä pre deti, pretože si môžu rozvíjať svoje pohybové nadanie," zhodnotila s tým, že kurzy majú aj socializačný rozmer. Lyžiarske výcviky boli na tejto škole kedysi sporadické, po zavedení dotácií ich podľa Hanzlíkovej organizujú každý rok. O pozitívach v súvislosti s opatrením hovorí aj majiteľ malého rodinného penziónu vo Vyhniach Dušan Majsniar. Aj keď je hlavná lyžiarska sezóna, záujem zo strany jednotlivcov o ubytovanie podľa jeho slov nie je až taký veľký. "Toto nám to ale vykryje. Teraz robíme dva turnusy, čiže dva týždne máme obsadené kurzmi," skonštatoval Majsniar.


Zlodeji ukradli plazy z austrálskeho prírodného parku

SYDNEY. Z prírodného parku neďaleko austrálskeho mesta Newcastle zlodeji ukradli hady, jašterice a korytnačky, uviedla agentúra DPA. Majitelia parku Blackbutt Reserve informovali, že zlodeji sa vlámali do parku v skorých ranných hodinách a z celej kolekcie plazov nechali v parku len jediného hada. Blackbutt Reserve je tak nútený zrušiť svoju denné predstavenie s plazmi určené pre deti. Agentúra píše, že nezákonný obchod s austrálskymi zvieratami prekvitá najmä vďaka predaju cez internet. Ako príklad uvádza austrálskeho jaštera scinka uťatého, ktorého cena sa na miestnom trhu pohybuje okolo 400 austrálskych dolárov (265 eur), avšak na medzinárodnom trhu sa nezriedka vyšplhá až na 10-tisíc (6627 eur), čo predstavuje lákavý zárobok pre pašerákov.


Jedenásť užitočných technológií, ktoré do roku 2025 zaniknú

O niekoľko rokov sa z každodenného života vytratia vysávače či nabíjačky.

SAN FRANCISCO, BRATISLAVA. Berieme ich ako samozrejmosť, čoskoro sa však môžu vytratiť z našich domovov. Technológie neustále napredujú a tak prichádzajú zmeny oveľa rýchlejšie, ako by sme boli ochotní pripustiť. Aký bude svet v roku 2025? Redaktori magazínu The Motley Fool pripravili prehľad, ktorý posiela technologickú jedenástku na večný odpočinok. Zvalcovali svet domácej zábavy a nadobro vytlačili zo stolíkov drevené a plastové truhlice s veľkou vákuovou obrazovkou. Technológia plochých LCD displejov však dožíva svoj ekonomický cyklus a firmy sa blížia k momentu, kedy sa budú môcť pustiť do prechodu na novší systém. Sú ním OLED panely, ktoré môžu sklo vymeniť za plast, dosahovať tenšiu i tvarovanú podobu, pričom najviac upútajú úsporou energie. Svetlo neprichádza k divákovi z podsvietenia, ale tvorí sa priamo v zobrazovacích bodoch. Čím väčšiu uhlopriečku máte, tým viac elektriny ušetríte. Boli drahým technologickým experimentom, dnes ich za pár eur kúpite v akomkoľvek reťazci. Výrobcovia v priebehu desaťročia našli spôsoby, ako postaviť LED svietidlá na úroveň spotrebného tovaru, pri ktorom sa netreba zamýšľať nad jeho cenou. Ukázali sa byť účelné, spoľahlivé a praktické. Nová generácia OLED žiaroviek však môže spôsobiť revolúciu v tom, ako sa na svietidlá pozeráme. Svietiace OLED segmenty dokážu šíriť mäkké svetlo všetkými smermi a ak nadobudnú atraktívny tvar, stanú sa svietidlom bez tienidla, objímky a ďalších pomocných prvkov. Samotné OLED teleso zastúpi úlohu lampy samotnej. Začínali sme disketami, pokračovali optickými diskami, potom prišli USB kľúče a pamäťové karty. V ére veľkých internetových úložísk a rýchleho posielania dát však strácajú úložné média svoje opodstatnenie. Výmenné médiá síce garantujú súkromie informácií, v porovnaní s webovými službami sú však veľmi nepraktické. Nik sa o svoje dáta nedokáže postarať tak spoľahlivo, ako to veľkými technológiami robia nadnárodné firmy v cloude. Nie je vylúčené, že úložné médiá sa prepadnú do zabudnutia. Je fajn užiť si hernú kratochvíľu bez toho, aby ste sa museli stále starať o to, či má váš počítač dostatok pary pre nové herné tituly, herné konzoly v ich tradičnej podobe však možno zaniknú. Nie je nutné, aby milióny čipov počítali náročné pohyby a grafiku v domácnostiach, ak to za nich môžu spraviť výpočtové centrály, ktoré pošlú k hráčovi iba výsledný obraz. Nvidia nie je jedinou firmou, ktorá má technológie streamovania hier už dnes vyladené k dokonalosti, takéto snahy budú stále pribúdať. Pozeráte sa pred seba na cestu a občas nazriete do spätných zrkadiel, aby ste vedeli čo sa deje za vami. Tam, kde je dnes kúsok skla s reflexnou stranou na rubovej strane, budú časom displeje, ktoré poskytnú viac informácií, ako dokáže oko zachytiť. Už dnes je schválená legislatíva, v ktorej USA požaduje od áut v základnej výbave kameru, ktorá sníma priestor za vozidlom. S palubnými počítačmi v autách ide o prirodzený vývoj. Káble, konektory a zauzlené drôty, pri ktorých po čase človek už ani netuší k akému zariadeniu patrili. Toto všetko odbúra zjednotený svet bezdrôtového nabíjania. Vidíme to už dnes pri mobiloch a drobných perifériách. Vo chvíli, keď sa systém zjednotí, bude pohodlie určovať, akým smerom sa ľudstvo vydá. Vypudili sme gombičky z mobilov, nechceme ich ani na kuchynských spotrebičoch. Prečo by sme ich mali mať na diaľkových ovládačoch k televízoru a spotrebnej elektronike? Google i Amazon už dnes ukazujú, ako šikovne sa dajú veci ovládať hlasovými povelmi alebo gestami. Práve týmto smerom sa vydajú výrobcovia elektroniky, pretože riadiace systémy ich zbavia povinnosti vyrábať ovládače samotné. Veď moderný človek by najradšej všetko ovládal odvšadiaľ. Šeky s podpismi namiesto bankoviek sme preskočili, platobné karty sa však stali štandardom všedného dňa. Nie je však nutné, aby mali svoju fyzickú podobu. Ak sa do banky stačí prihlásiť cez mobil alebo internet pre veľké finančné transakcie, pre malé platby v obchodoch tiež kartu netreba. Mobil, hodinky či akýkoľvek iný kus elektroniky zastanú túto výzvu bez bariér. Ak budú chcieť banky ušetriť, rýchlo vymenia fyzické karty za služby technologické. Bezpečnostní analytici o tom hovoria desaťročie, technologické firmy hľadajú náhrady s veľkým záujmom minimálne rovnako dlho. Svet bez hesiel nemusí byť menej bezpečný, ak sa do praxe dostanú náhrady, ktoré dávajú dôveru, zmysel a pohodlie. Tvár, odtlačok prsta či drobná vedomosť, ktorú v spleti dát rozoznáte iba vy sami - to všetko sú riešenia. Označíte dotykom Facebooku s kým ste sa pohádali pred mesiacom, ukážete na to čo ste raňajkovali a pustia vás dnu. Malá škatuľka, ktorá z televízora spraví internetový terminál pre konzum zábavy bola hitom posledných piatich rokov a tejto príležitosti sa chytila každá väčšia technologická firma. To všetko však môže byť priamo v televízore a pravdou je, že už dnes polovica modelov v domácnostiach zvláda všetko, čo je potrebné. Tak ako zmizli faxy z telefónnych liniek, tak môžu zmiznúť aj set-top boxy. Ich prácu urobí ktosi iný. Dnes už asi nik nemá valchu, keď môže bielizeň vhodiť do automatickej práčky. Pranie síce trvá oveľa dlhšie, čakanie však človek nemusí minúť na záhaľku. Rovnaký osud čaká vysávače. Už dnes robotické modely tvoria 15 percent predaja zo všetkých druhov vysávačov. Keďže od uvedenia na trh ubehlo už pekných 10 až 15 rokov, krivka adaptácie novinky sa láme na stranu tejto vymoženosti. Robotický vysávač je síce pomalý a možno aj trochu hlúpy, predsa len urobí prácu za vás.


Celtic potvrdil dominanciu, v Old Firm derby zdolal Rangers

GLASGOW. V silvestrovskom 21. kole škótskej futbalovej ligy sa v súboji Old Firm medzi domácim Glasgow Rangers a Celticom Glasgow zrodila výhra hostí 2:1. Majstrovský Celtic má pred druhým Rangers v tabuľke už náskok 19 bodov a zápas k dobru. Na Ibrox Park sa hralo už 404. derby Old Firm, z toho 306. ligové. Aj po ňom majú lepšiu bilanciu jazdci s 119 výhrami, Celtic dosiahol jeho 102. (85 remíz-pozn.). Celtic celkovo v Old Firm ukoristil 148. výhru, Rangers majú na konte 159 víťazstiev. Rangers doma prehrali prvýkrát po 15 mesiacoch, Celtic vyhral už 15. ligový súboj za sebou. Rangers sa pred rivalom v tejto sezóne museli skloniť tretíkrát, dvakrát v lige a raz v Ligovom pohári. O triumfe hostí rozhodol v 70. minúte Scott Sinclair. Glasgow Rangers - Celtic Glasgow 1:2 (1:1) Góly: 12. Miller - 33. Dembele, 70. Sinclair, 50.126 divákov.


Dostane sa Balotelli do reprezentácie? Gravina o to požiadal Manciniho

BRESCIA. Prezident Talianskej futbalovej federácie Gabriele Gravina požiadal trénera reprezentácie Roberta Manciniho o zaradenie Maria Balotelliho do národného tímu. Nominácia by podľa neho bola najlepšia odpoveď na rasistické poznámky voči 29-ročnému útočníkovi. Balotelli sa stal terčom urážok v nedeľnom zápase vo Verone, keď podľa niektorých priaznivcov nikdy nebude skutočným Talianom. "Ak by ho tréner Mancini zaradil do mužstva, bol by to neobyčajný odkaz všetkým rasistom," povedal Gravina pre Gazzetta dello Sport. Jeho nápad sa však nepozdáva prezidentovi Balotelliho klubu Brescie Calcio. Massimo Cellino sa vyjadril, že síce mu želá skorý návrat do reprezentácie, ale zaradenie do mužstva na základe farby pleti je dokonca urážajúce. "Nechajme Maria na pokoji a nezaťahujme do toho politiku," citovala Cellina agentúra SID.


V obchodnej vojne prehrá každý, varovala šéfka menového fondu

Fond očakáva, že expanzia ekonomiky sa spomalí vo väčšine regiónov.

WASHINGTON. Obchodné spory majú negatívny vplyv na globálnu ekonomiku. Jej rast bude tento tok najpomalší takmer za desaťročie, uviedla nová šéfka Medzinárodného menového fondu (MMF) Kristalina Georgievová. Aktuálne analýzy MMF ukazujú, že obchodné konflikty majú rozsiahle dôsledky. Fond očakáva, že expanzia sa spomalí vo väčšine regiónov a že jej tempo bude tento rok najnižšie od začiatku tohto desaťročia. "V roku 2019 očakávame spomalenie rastu takmer v 90 percenttách sveta. Globálna ekonomika sa aktuálne nachádza vo fáze synchronizovaného spomalenia," povedala Georgievová. Krajiny musia byť podľa nej pripravené prijať koordinované stimuly. MMF podľa svojej šéfky zníži prognózu rastu globálnej ekonomiky. Doteraz v tomto roku počítal s expanziou o 3,2 percenta a v roku 2020 o 3,5 percenta. Obchodné konflikty medzi USA a Čínou môžu na budúci rok skresať výkon globálnej ekonomiky o 700 miliárd USD (637 miliárd eur) alebo 0,8 percenta, uviedla vo svojom prvom prejave vo funkcii šéfky MMF Georgievová. To je približne veľkosť celej švajčiarskej ekonomiky. Dôvodom sú priame a nepriame náklady, ako sú zníženie dôvery, neistota či reakcie trhov. "Výsledok je jasný. V obchodnej vojne prehrá každý," povedala Georgievová a vyzvala na ukončenie obchodných sporov. MMF zverejní aktualizované ekonomické prognózy na budúci utorok. Georgievová takisto požaduje zvýšenie uhlíkových daní, aby vlády mohli reagovať na ďalšiu veľkú výzvu, ktorej čelí globálna ekonomika, a tou je klimatická zmena.


Zo Stredozemného mora zachránili 85 migrantov, boli na drevenom člne

Našli ich južne od gréckeho pobrežia a previezli do bezpečia.

ATÉNY. Približne 85 migrantov zachránili z poškodeného plavidla v Stredozemnom mori južne od gréckeho pobrežia a previezli do bezpečia. Podľa gréckych úradov sa drevený čln nachádzal približne 74 kilometrov juhozápadne od prístavu v meste Kalamata. Migrantov objavila nákladná loď, ktorej posádka sa zapojila do pátracej operácie po tom, čo grécka polícia dostala telefonické hlásenie, že neďaleko pobrežia sa nachádza čln v kritickom stave. Podľa podnetu adresovaného polícii sa na palube mali plaviť desiatky ľudí. Zdravotný stav pasažierov, ich cieľová destinácia a ani národnosť zatiaľ nie sú známe.


Pochody centrom Bratislavy si vyžiadajú dopravné obmedzenia

Počas soboty od 10.00 h nebudú až do skončenia pochodu premávať električky popri nábreží.

BRATISLAVA. Obyvatelia a návštevníci Bratislavy musia počas najbližšieho víkendu počítať s viacerými dopravnými obmedzeniami. Tie sa týkajú najmä verejných zhromaždení počas soboty (20. 7.). Informoval o tom hovorca Krajského riaditeľstva Policajného zboru v Bratislave Michal Szeiff. "Vodiči by mali na území hlavného mesta Bratislavy počítať s určitými dopravnými obmedzeniami. V sobotu v čase od 15.45 h do 16.30 h bude úplne uzatvorené pre cestnú dopravu centrum Starého Mesta. Z tohto dôvodu bude neprejazdná Štúrova ulica, križovatka na Šafárikovom námestí, Vajanského nábrežie a Rázusovo nábrežie," upozorňuje polícia. Dopravní policajti budú odkláňať dopravu na Špitálskej ulici z Karadžičovej ulice, zo smeru od Mlynských nív na Landererovu ulicu a v smere od Nábrežia armádneho generála L. Svobodu na Staromestskú ulicu. Vozidlám, ktoré sa budú v tomto čase nachádzať v uzatvorenej zóne, bude priebežne podľa bezpečnostnej situácie umožnené túto zónu opustiť. Počítať treba aj s dočasným vylúčením mestskej hromadnej dopravy, najmä v blízkosti Rázusovho nábrežia a Vajanského nábrežia. V určitom čase dôjde aj k úplnému uzavretiu uvedených ulíc aj pre návštevníkov mesta. "Návštevníkov mesta v čase konania sa zhromaždenia ako aj účastníkov tohto zhromaždenia vyzývame, aby pri vstupe do ulíc, ktorých sa budú týkať obmedzenia, vstupovali bez zbytočných batožín," povedal Szeiff. Počas soboty v čase od 10.00 h nebudú až do skončenia pochodu premávať v úseku Vajanského nábrežia a Rázusovho nábrežia električky. Krajský policajný hovorca doplnil, že o prípadných ďalších dopravných obmedzeniach bude verejnosť včas informovaná. Polícia zároveň občanov žiada, aby počas bezpečnostných opatrení rešpektovali jej pokyny, prípadne výzvy a tiež boli ohľaduplní voči ostatným občanom. LGBTI aktivisti a tiež zástancovia rodiny budú v sobotu (20. 7.) pochodovať hlavným mestom. Na Hviezdoslavovom námestí sa uskutoční Dúhový Pride, centrom hlavného mesta budú pochodovať aj aktivisti v rámci podujatia Hrdí na rodinu.


Maďarič chce zmeniť spôsob voľby šéfa RTVS, pripravuje nový zákon

Minister kultúry chce voľbu odpolitizovať.

BRATISLAVA. Nový zákon o spôsobe voľby generálneho riaditeľa Rozhlasu a televízie Slovenska (RTVS) je v štádiu príprav a v krátkom čase by sa mal dostať do vnútrorezortného pripomienkového konania, povedal minister kultúry Marek Maďarič (Smer) počas stredajšieho rokovania vlády. Doplnil, že následne posunie návrh, ktorým chce odpolitizovať voľbu šéfa RTVS, do legislatívneho procesu. Minister kultúry Maďarič 21. júna, deň po tom, ako národná rada zvolila Jaroslava Rezníka za šéfa RTVS, na tlačovej besede oznámil, že chce meniť spôsob voľby generálneho riaditeľa RTVS. Cieľom zmien je, aby budúceho generálneho riaditeľa nevolil ani parlament, ani Rada RTVS, ale zbor voliteľov. Maďarič prišiel s týmto návrhom iniciatívne, nie je súčasťou Programového vyhlásenia vlády. Podľa neho je teraz ten vhodný čas meniť voľbu, keďže nový systém by sa využil až o päť rokov, teda po skončení súčasnej koalície. „V tejto chvíli to považujem za svoju povinnosť ministra kultúry a za svoj dlh voči RTVS a verejnosti,“ povedal 21. júna na margo návrhu, ktorým chce voľbu generálneho riaditeľa odpolitizovať. Šéf rezortu kultúry zároveň v stredu médiám potvrdil, že s novým generálnym riaditeľom RTVS Jaroslavom Rezníkom hovoril o financovaní verejnoprávnej rádiotelevízie cez platby verejnosti za služby RTVS, tzv. koncesionárske poplatky. „Konštatoval som v rozhovore s ním, že vidím nepriechodnosť, pretože keď ho pán predseda národnej rady uvádzal do funkcie, tak ho vlastne de facto vyzval, aby ani on túto otázku neotváral a upriamil jeho pozornosť na hľadanie vnútorných rezerv“, povedal minister. Predseda Národnej rady Andrej Danko (SNS) 17. júla počas odovzdávania dekrétu o nastúpení do funkcie novému generálnemu riaditeľovi RTVS Jaroslavovi Rezníkovi okrem iného pripomenul, že nechce zvyšovanie koncesionárskych poplatkov. V otázke hľadania vnútorných finančných rezerv v RTVS Maďarič podľa vlastných slov Rezníkovi povedal, že „pokiaľ by náhodou chcel viac financií, tak najprv musí veľmi jasne nahlas verejne povedať, ako to je s vnútornými rezervami RTVS, či ich tam našiel alebo nenašiel“. V súčasnosti ministerstvo kultúry rokuje s vedením RTVS o novej rámcovej zmluve RTVS so štátom, ktorá je spolu s koncesiami a príjmom z reklamy jedným z troch hlavných zdrojov príjmov RTVS. Zvyšovanie koncesionárskych poplatkov „je jasne politicky nepriechodné“, pripomenul Maďarič s tým, že očakával avizovanú predstavu SNS o spôsobe financovania RTVS. „Pochopil som, že pôsob financovania zo strany SNS je apel predsedu SNS na generálneho riaditeľa RTVS, aby hľadal vnútorné rezervy,“ dodal pre médiá počas dnešného rokovania vlády minister. Zvýšenie financovania verejnoprávneho RTVS je súčasťou Programového vyhlásenia vlády Slovenskej republiky, konkrétne sa o ňom píše v časti Kultúrna politika. Výška tzv. koncesií sa nemenila 13 rokov. Súčasná mesačná platba pre domácnosti 4,64 eura radí RTVS medzi najchudobnejšie v Európe. Legislatívny návrh ministerstva kultúry na zvýšenie úhrad za vysielanie RTVS, ktoré sú hlavným zdrojom príjmov RTVS, vlani v lete zastavila vo vláde SNS.


Premiér Trudeau odovzdal Malále čestné občianstvo Kanady

Malála Júsafzajová pri vystúpení v parlamente pochválila Kanadu za prijatie sýrskych utečencov.

TORONTO. Najmladšia laureátka Nobelovej ceny za mier, v súčasnosti 19-ročná Pakistanka Malála Júsafzajová v stredu prevzala v Kanade čestné občianstvo tejto krajiny. Vystúpila tiež s príhovorom v parlamente, ktorý neuskutočnila pri svojej návšteve Kanady v roku 2014 pre teroristickú hrozbu. Certifikát o udelení čestného občianstva dievčaťu odovzdal premiér Justin Trudeau. Malála je iba šiestou a navyše najmladšou osobou, ktorej sa tejto cti dostalo. Pakistanská aktivistka mala 15 rokov, keď ju militanti Talibanu strelili pri návrate zo školy do hlavy za to, že presadzovala právo žien na vzdelanie. Za svoju kampaň si získala medzinárodné uznanie a v roku 2014 dostala Nobelovu cenu za mier. Malála mala pôvodne prevziať čestné občianstvo Kanady už v októbri 2014, ale kanadský parlament prepadol vtedy ozbrojený terorista. Tesne predtým zabil vojaka stojaceho na stráži u pamätníka padlým v Ottawe. Keď vtrhol do parlamentu, zastrelili ho. "Muž, ktorý zaútočil na Parlamentný vrch si hovoril moslim, ale nezdieľal moju vieru. Nezdieľal vieru pol druha miliardy moslimov žijúcich v mieri vo svete. Nezdieľal náš islam - náboženstvo učenia, súcitu a milosrdenstva," povedala v stredu Malála za potlesku poslancov. A pochválila Kanadu za prijatie vyše 40.000 sýrskych utečencov.


Austrália poslala do USA prvú skupinu utečencov

CANBERRA. Austrália poslala do USA prvých 52 utečencov. Z mužského tábora na ostrove Manus odišlo v utorok 25 ľudí do Port Moresby, hlavného mesta štátu Papua-Nová Guinea. Ďalších 27 utečencov prišlo do mesta v stredu z tábora v Nauru. Cieľom ich cesty je Los Angeles, kam sa dostanú cez Filipíny, Katar a Chicago. Úrady zatiaľ neprezradili, kam migrantov umiestnia. Dohodu odsúhlasil predchádzajúci prezident USA Barack Obama. Podľa nej USA prijmú 1250 utečencov z Austrálie, ktorí pochádzajú väčšinou z Iránu, Afganistanu a Srí Lanky a v súčasnosti sa nachádzajú v štátoch Nauru a Papua-Nová Guinea. Súčasný prezident Donald Trump označil dohodu za hlúpu, no súhlasil s ňou vzhľadom na "extrémnu kontrolu" utečencov. Zatiaľ nie je jasné, kedy a koľko ďalších ľudí Spojené štáty prijmú. Austrália neumožňuje usadiť sa utečencom, ktorí sa do krajiny snažia dostať na lodiach. Podľa vlády má tento prístup odradiť ľudí od snahy prejsť nebezpečnou a často smrteľnou trasou cez oceán z Indonézie. Namiesto toho, Papua-Nová Guinea a Nauru dostávajú od Austrálie peniaze za prichýlenie utečencov v táboroch. Za ostatné štyri roky sa ich tam zhromaždilo už viac ako dvetisíc.


Európske centrum pre práva Rómov žaluje Kaliňákovo ministerstvo

Centru prekáža zhromažďovanie štatistík o kriminalite Rómov a pátracie akcie, ktoré končia neprimeraným násilím.

BRATISLAVA. Európske centrum pre práva Rómov (ERRC) podalo na Ministerstvo vnútra Slovenskej republiky žalobu v súvislosti s diskriminačnou činnosťou polície cielenou na Rómov. „Súdne konanie v tejto chvíli vnímame ako jediný spôsob ako preukázať, že aktivity vyslovene cielené proti rómskym komunitám sú nezákonné,“ tvrdí v tlačovej správe prezident ERRC Đorđe Jovanović. Centrum si všimlo, že Minister vnútra Robert Kaliňák nedávno oznámil plán prijať nový zákon, ktorý by umožňoval zhromažďovanie štatistiky o „rómskej kriminalite“ a zvýšil policajné právomoci. „Tieto vyjadrenia považujeme za ďalší dôkaz inštitucionálneho rasizmu zo strany Ministerstva vnútra, ktorý sa snažíme napadnúť. Plánovaná legislatíva by totiž mohla byť ľahko zneužitá na prenasledovanie už aj bez toho marginalizovaných komunít,“ píše centrum. Centrum taktiež spochybňuje objektívnosť pátracích policajných zásahov označovaných ako Pátracia akcia 100, ktoré sa Policajný zbor snaží odôvodniť pátraním po hľadaných osobách alebo predmetoch. Tieto zásahy sa podľa centra vykonávajú prevažne v oblastiach s vysokým percentom sociálne vylúčených rómskych komunít. Navyše sú často sprevádzané vstupom polície do obydlí a použitím neprimeranej sily voči tam žijúcim osobám. „Ministerstvo sa cielene zameriava na rómske lokality najprv s diskriminačnými policajnými aktivitami, následne s plánovaným neprimeraným nárastom počtu policajných jednotiek a teraz s novým protirómskym zákonom,“ tvrdí Jovanović.


Dohoda medzi EÚ a Japonskom už platí, pomôže aj slovenským automobilkám

Autá vyrobené na Slovensku už nebudú opätovne prechádzať testami v Japonsku.

BRATISLAVA. Od februára vstupuje do platnosti obchodná dohoda medzi EÚ a Japonskom. Dohoda vytvára zónu voľného obchodu, ktorá zahŕňa 635 miliónov ľudí a takmer tretinu hrubého domáceho produktu sveta. Mala by pritom odstrániť bariéry a clá, ktorým doteraz čelili firmy z členských štátov EÚ pri vývoze do Japonska. "Nové pravidlá sú dobrou správou pre slovenskú ekonomiku, najmä z pohľadu automobilového priemyslu. Dohoda by mala zvýšiť export našich výrobkov do krajiny vychádzajúceho slnka," informuje rezort hospodárstva.Dohoda o hospodárskom partnerstve bola podpísaná na samite EÚ – Japonsko v júli minulého roka. Európsky parlament ju schválil v decembri 2018 a do platnosti vstupuje 1. februára 2019. Odstránením drvivej väčšiny ciel a poplatkov sa dosiahne pre vývozcov z EÚ ročná úspora vo výške jednej miliardy dolárov. Európske spoločnosti vyvážajú každý rok do Japonska tovar v hodnote viac ako 58 miliárd eur a služby v hodnote viac ako 28 miliárd eur.Európskym obchodným spoločnostiam z rôznych oblastí, vrátane poľnohospodárstva, sa otvárajú nové príležitosti na japonskom obchodnom trhu, ktorý zahŕňa 127 miliónov spotrebiteľov. Súčasne sa v mnohých oblastiach posilní spolupráca medzi EÚ a Japonskom. Dohoda bude mať významný pozitívny vplyv tak na EÚ, ako aj na Japonsko. Podporiť by mala dlhodobý hospodársky rast a očakáva sa, že v prípade EÚ sa v dôsledku dohody dvojstranný vývoz zvýši o 34 percent a celkový svetový vývoz o štyri percentá. „Dohoda je jasným signálom, že dve významné ekonomiky sveta vidia budúcnosť v rozvoji obchodu a vzájomných vzťahov a nie v protekcionizme. Takéto obchodné dohody sú veľmi dôležité aj pre Slovensko s jeho otvorenou a proexportne orientovanou ekonomikou. Odstránenie technických a regulačných obchodných prekážok sme intenzívne presadzovali už počas rokovaní,“ tvrdí minister hospodárstva Peter Žiga.Odbúranie obchodných prekážok sa prejaví aj v automobilovom priemysle. Po novom už nebude potrebné napríklad duplicitné testovanie technických prvkov automobilov. V praxi to bude znamenať, že autá vyrobené na Slovensku, resp. v únii, podľa platných európskych regulácií už nebudú opätovne prechádzať testami či certifikáciou v Japonsku, a naopak. Výsledkom bude výrazná úspora času a bezproblémový export vozidiel. Práve automobily sú najvyvážanejšou komoditou zo Slovenska na japonský trh a tvoria až 60,8 percenta z celkového exportu.Okrem automobilového priemyslu by mali nové podmienky podľa ministerstva hospodárstva pozitívne vplývať aj na diverzifikáciu exportu slovenských výrobkov do Japonska. V roku 2017 predstavoval vývoz Slovenska do Japonska 118,6 milióna eur, čo bolo len 0,16 percenta z celkových vývozov Slovenskej republiky. Vďaka novej dohode, ktorá obchodovanie uľahčí, sa toto percento môže zvýšiť. Dohoda pomôže zvýšiť export, no na druhej strane uľahčí dovoz kvalitných japonských produktov na trh Európskej únie.


SNS navrhuje naviazať minimálne dôchodky na priemernú mzdu

SNS chce zmeniť systém výpočtu dôchodku.

BRATISLAVA. Slovenská národná strana (SNS) chce zmeniť systém výpočtu minimálneho dôchodku. "Musíme nanovo nastaviť systém minimálneho dôchodku tak, aby bol naviazaný na výšku priemerného zárobku v národnom hospodárstve stanoveným percentom. Ak rastie priemerná mzda, musia automaticky rásť aj dôchodky," uviedli národniari v tlačovej správe. Dôchodcovia, ktorí poctivo pracovali 30 rokov si podľa SNS zaslúžia dôstojný život a nemôžu dostávať dôchodok vo výške 278,90 eura. "SNS na koaličnej rade predloží koaličným partnerom nový návrh nastavenia minimálneho dôchodku pri odpracovaných 30 rokoch tak, aby sa jeho minimálna výška hýbala v rozpätí 30 až 35 percent priemernej mzdy," informovala koaličná strana.Súčasne by národniari zachovali násobenie koeficientom životného minima. "Sme otvorení diskusii ako celý dôchodkový systém nastaviť nanovo k 1. januáru 2021. Veríme, že návrh strany SNS bude podporený a to nielen koaličnými partnermi," dodala SNS. Ministerstvo práce, sociálnych vecí a rodiny SR sa k návrhu SNS zatiaľ nevyjadrilo. "Ministerstvo si počká na konkrétny ucelený návrh strany SNS, po jeho analýze bude možné poskytnúť stanovisko," povedala pre agentúru SITA Veronika Husárová z tlačového odboru rezortu práce a sociálnych vecí. Minimálny dôchodok sa na Slovensku zaviedol od júla 2015. Podmienkou pre nárok na minimálny dôchodok je získanie najmenej 30 rokov dôchodkového poistenia. Pre ľudí, ktorí počas života nadobudli 30 rokov dôchodkového poistenia, minimálny dôchodok dosahuje 136 percenta zo sumy životného minima, čo pre tento rok predstavuje 278,90 eura. Suma minimálnej penzie sa zvyšuje za každý ďalší rok dôchodkového poistenia o dva percentuálne body a od 40 rokov o tri percentuálne body. Napríklad pri 45 rokoch dôchodkového poistenia minimálna penzia v tomto roku predstavuje 352,80 eura. Keďže minimálne dôchodky sú v súčasnosti naviazané na životné minimum, sumy minimálnych penzií sa zvyšujú každoročne od 1. januára podľa toho, o koľko percent od začiatku júla predošlého roka stúplo životné minimum.


V Berlíne zatkli muža podozrivého z členstva v Islamskom štáte

Tridsaťjedenročný Iračan sa k organizácii údajne pridal v júni 2014.

BERLÍN. Nemecké úrady v pondelok zadržali v Berlíne Iračana, ktorý je podozrivý z členstva v teroristickej organizácii Islamský štát (IS) a vojnových zločinov. Tridsaťjedenročný muž sa pridal k IS v Mosule v júni 2014, mal sa podieľať na vražde dvoch šiítskych moslimov a o štyri mesiace neskôr aj na poprave zajatého irackého vojaka. Okrem toho je tiež obvinený z vydierania podnikov za účelom podpory IS. Podozrivý sa mal okrem toho snažiť naverbovať ďalších dvoch Iračanov žijúcich v Nemecku a tretieho sa snažil presvedčiť na vykonanie samovražedného útoku.


SMK kritizuje slovenskú vládu, maďarskej ďakuje

Strana sa pripravuje na komunálne voľby.

BRATISLAVA. Strana maďarskej komunity (SMK) sa začína pripravovať na jesenné komunálne voľby. "V nasledujúcom období bude hlavnou úlohou miestnych organizácií strany výber a príprava kandidátov na starostov obcí a poslancov obecných zastupiteľstiev, ako aj začatie prípadných rokovaní s inými stranami," uviedla SMK vo vyhlásení po sobotňajšom rokovaní Republikovej rady. Okrem toho v ňom vyzýva vládu SR, aby "neodkladne začala legislatívne zabezpečenie používania maďarského jazyka ako regionálneho menšinového jazyka". SMK sa odvoláva na uznesenie Parlamentného zhromaždenia Rady Európy, ktoré odporúča uznanie menšinových jazykov ako ďalších úradných jazykov. Slovenský kabinet tiež žiada, aby v oblasti politiky zamestnanosti a dlhodobo neriešenej rodinnej politiky robila také opatrenia, aby ľudia nemuseli pre prácu opúšťať svoje domovy. Vládu kritizuje aj za novelu zákona o pozemkových úpravách, ktorú treba podľa SMK zrušiť. Strana nešetrí ani ministra dopravy Árpáda Érseka (Most-Híd). "Republiková rada SMK vyjadruje údiv nad tempom a spôsobmi rozvoja siete komunikácií na južnom Slovensku," píše sa vo vyhlásení. Vládu v ňom SMK vyzýva, aby úsek rýchlostnej cesty R2 medzi Lučencom a Košicami vybudovala v plnom profile. A žiada tiež efektívnu ochranu zásoby pitnej vody na území Žitného ostrova. Maďarskej vláde SMK naopak vyjadruje vďaku za podporu rozvoja prihraničných poľnohospodárskych, malých a stredných podnikaní, ktorej základ poskytoval Rozvojový plán Gábora Barossa. "Rozvojový plán pomáha obyvateľstvu v regiónoch obývaných aj maďarským obyvateľstvom, napomáha zachovaniu našej komunity, ako aj zotrvaní v rodnej zemi," píše sa vo vyhlásení.


DOBRÉ RÁNODobré ráno: Rybanič ukázal na Kaliňáka, Kaliňákova polícia podvádzala

Zverejnili rozsudok

Kauza Rybanič

Komentár

Podcast

V prípade Rybaniča konala polícia čudne.

Nie je whistleblower. Nie je informátor, zásadným spôsobom narušil dôveru medzi bankou a klientmi. Ale tiež urobil čosi užitočné. A, a to je najzaujímavejšie, pri Filipovi Rybaničovi postupovala polícia nepoctivo, podvodne, nerešpektovala jeho práva a klamala. Vyplýva to z rozsudku bratislavského Krajského súdu v prípade Filipa Rybaniča a jeho porušenia bankového tajomstva. Viac ako 40-stranový rozsudok súd zverejnil a Adam Valček si ho za nás prečítal. Dnes nám v Dobrom ráne vysvetlí, čo sudcovia píšu. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Prezidentka Zuzana Čaputová navštívila po Česku a Maďarsku aj Poľsko. Odkázala, že naše vzťahy s Ruskom sa nezlepšujú, a preto je naša jednota NATO taká dôležitá. Na dobre fungovanie vzájomný rešpekt a úctu k pravidlám. "A žiaľ, na strane Ruska ju nevidím," povedala Čaputová. NAKA sa aj naďalej zaoberá kauzou prvého svätého prijímania v Trnave. Údajne tam mohlo dôjsť k diskriminácii rómskeho dievčatka, vo veci prebieha trestné stíhanie. Niektorí rodičia odmietali, aby dievča sedelo s ostatnými deťmi: bránia sa ale, že dôvodom nemal byť jej pôvod, ale že sa jej rodina nepodieľala na príprave sviatosti. Futbalových chuligánov, ktorí v Bratislave zdemolovali centrum mesta, poslal sudca do väzenia. Siedmi útočníci pôjdu na pol roka do väzenia a na tri roky majú zákaz vstupu na územie Slovenska: trest by mal byť podľa bratislavského Okresného súdu výstrahou pre ostatných. Štyria sú z Holandska, traja z Poľska. Rusko dodalo Turecku ďalšiu časť protilietadlového systému S-400. Turci uprednostnili ruský systém pred americkým, Turecko je pritom členom NATO. Dodávka zbraní je zdrojom napätia medzi Tureckom a USA, Američania dokonca pohrozili sankciami či zastavením spolupráce pri moderných lietadlách F-35. India odložila plánovaný štart kozmickej misie smerujúcej na Mesiac. Misia sa má symbolicky odohrať počas 50. výročia pristátia Apollo 11, India však priznala technické problémy. Misia Čandraján 2 by mala mäkko pristáť na južnom póle našej prirodzenej družice. Keď už teda plánujeme ten mimoriadny vesmírny týždeň, aj dnešné moje odporúčanie bude z kozmu. Magazín Slate si položil otázku, ako by sa ľudia hýbali na Marse. Presnejšie, ako by asi vyzerala naša rozcvička a športový workout, keby sme si chceli zacvičiť na červenej planéte. Text Ako by asi cvičenie vyzeralo na Marse je zaujímavé čítanie, odporúčam. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


V Česku zostali bez prúdu tisícky domácností, poruchy spôsobil silný vietor

Výpadky elektriny spôsobili stromy popadané na elektrické vedenia.

PRAHA. Českí energetici opravovali v noci na utorok poruchy spôsobené silným vetrom, v dôsledku ktorých zostali bez prúdu tisícky domácností. Ešte v utorok ráno bolo v najviac postihnutých oblastiach bez elektriny takmer 500 odberateľov, informoval spravodajský server Novinky.cz. "Počas noci sa takmer všetko podarilo opraviť, predpokladáme, že počas (utorkového) dopoludnia opravíme zvyšok porúch a pripojíme naspäť všetkých odberateľov," uviedla hovorca ČEZ Soňa Holingerová. Bez dodávok elektriny bolo v utorok ráno zhruba 480 odberateľov v stredných a južných Čechách a na severnej Morave. Výpadky elektriny väčšinou spôsobili stromy popadané na elektrické vedenia. Hasiči museli pri početných výjazdoch odstraňovať vyvrátené stromy aj z ciest a železničných tratí. Len pražskí hasiči absolvovali v pondelok večer a v noci na utorok 37 výjazdov. Silný vietor pretrváva na území Českej republiky od pondelňajšieho predpoludnia a utíšiť by sa mal až v utorok popoludní.


Fico by mohol byť predsedom poslaneckého klubu Smeru

Expremiér chce mať väčšiu mieru zodpovednosti v Národnej rade.

BRATISLAVA. Predseda Smeru-SD Robert Fico by sa mohol stať predsedom poslaneckého klubu strany v Národnej rade SR. Potvrdili zdroje zo Smeru-SD. Klub má o tejto otázke hovoriť pred schôdzou parlamentu, ktorá sa začína 9. mája. Možnosť šéfovania klubu naznačil aj samotný Fico svojimi vyjadreniami. "Chcem mať väčšiu mieru zodpovednosti v Národnej rade. Chcem mať podstatne viac možnosť koordinovať prácu poslaneckého klubu, chcem mať podstatne väčšiu možnosť dávať dohromady iniciatívy vlády a poslaneckého klubu, aby to bolo dobre skoordinované. Chcem trošku rozbehať poslanecký klub," uviedol Fico na tlačovej konferencii po štvrtkovom pracovnom sneme v Častej - Papierničke. V súčasnosti vedie poslanecký klub Martin Glváč, ktorý je aj podpredsedom parlamentu. Sociálni demokrati majú v zákonodarnom zbore 49 poslancov. Podľa analytika Jána Baránka musí Fico ukázať, že nebude zbytočný. Baránek pripomenul slová Fica Andrejovi Kiskovi, že nikam neodchádza. „Asi to dokazuje. A aj v rámci Smeru potrebuje ukázať, kto je v strane pán,“ uviedol Baránek s tým, že tomu zodpovedajú aj ďalšie kroky, ako bola zmena stanov strany Smer-SD. „Teda nielen verbálne, ale aj skutkami si posilňuje pozíciu. Týmto dáva posolstvo, že nielen on urobil chyby, ale že bola chyba aj v pasívnom poslaneckom klube,“ myslí si Baránek, podľa ktorého Ficove predsedanie klubu môže ukázať, či klub je jednotný, keď sa ho bude snažiť rozhýbať. „Môže to byť test súdržnosti poslaneckého klubu,“ konštatoval. Politológ Grigorij Mesežnikov upozornil, že Fico musí byť v nejakej viditeľnej líderskej funkcii. „Je len ťažké si predstaviť, že by bol rádovým poslancom. Ako predseda klubu bude mať viac možností sa prezentovať,“ povedal Mesežnikov. Podľa neho slová Fica, že nikam neodchádza, treba brať v plnej šírke. „Bude dávať najavo, že je lídrom nielen strany, ale aj koalície. Je to v súlade s jeho postavením,“ uviedol. Podľa Mesežnikova si Fico ako líder vyžiadal pozíciu, ktorou sa usiluje stranu vnútorne posilniť. „Strana je v zlom stave, v akom nikdy nebola. Preferencie klesajú, podľa mňa sa im to už nepodarí naštartovať,“ dodal.


Jágr sa presadil prvýkrát od odchodu z NHL. Strelil gól v drese Kladna

KLADNO. Český hokejista Jaromír Jágr si otvoril strelecký účet v aktuálnej sezóne, jeho presilovkový gól však neodvrátil utorňajší nezdar Kladna na domácom ľade s Litoměřicami 4:5 po samostatných nájazdoch v 60. kole tamojšej druhej najvyššej súťaže. Pre 47-ročného útočníka to bol prvý gól od novembra 2017, keď skóroval v drese Calgary v zámorskej NHL. Jágr nastúpil v predchádzajúcej sezóne na 22 duelov NHL s bilanciou 1+6, ale pre zranenie kolena sa dohodol s kanadským klubom na ukončení spolupráce a vrátil sa do vlasti. Za Kladno odohral v tomto ročníku dosiaľ 4 zápasy a nazbieral 4 body (1+3). Do zápasového kolotoča naskočil iba nedávno. Hoci to plánoval od začiatku ročníka, nedovolil mu to zdravotný stav. Na premiérový gól mu prihral iný niekdajší dlhoročný hráč NHL Tomáš Plekanec. Majiteľ klubu a legenda českého hokeja Jágr dostal príležitosť aj v samostatných nájazdoch, ale svoj pokus nepremenil.